ZAHID HAMIDI SUDAH DIBERI MANDAT, LEBIH BAIK PENENTANGNYA CEPAT2 MASUK BERSATU

Di bawah ini ialah petikan berita daripada portal UMNO Online bertarikh 28 Mac 2021 berhubung ucapan Zahid Hamidi ketika menyampaikan penggulungan dalam penutup PAU2020 di Dewan Merdeka, PWTC.
———————————————————–
Perwakilan telah bersetuju untuk memberikan mandat kepada presiden dan ahli Majlis Kerja Tertinggi (MKT) UMNO untuk menentukan tarikh penarikan diri parti dari kerajaan Perikatan Nasional (PN), kata Presiden UMNO, Datuk Seri Dr Ahmad Zahid Hamidi.
Menurutnya, sekiranya sebarang ketetapan berkenaan penarikan diri tersebut dilakukan beliau berharap situasi itu mendapat kerjasama daripada pemimpin UMNO yang berada di kabinet dan syarikat berkaitan kerajaan (GLC).
“Maka kalau dapat difahami bahawa perwakilan telah memberikan mandat kepada presiden dan MKT untuk menentukan bahawa kita boleh menarik diri dari kerajaan PN bila-bila masa.
“Kalau ini menjadi keputusan mereka, saya yakin rakan-rakan terutamanya menteri, timbalan menteri, pengerusi GLC malah seluruh ahli-ahli Parlimen akan 100 peratus akur dengan keputusan parti ini.
“Ertinya kalau menarik diri dan ini merupakan keputusan parti mereka tidak akan gusar untuk meletakkan jawatan demi mematuhi keputusan yang dibuat oleh parti,” katanya.
———————————————————–
Berdasarkan berita di atas, adalah jelas bahawa Presiden dan MT UMNO telah diberi mandat oleh perwakilan PAU2020 untuk menentukan bila waktu yang sesuai untuk UMNO keluar daripada kerajaan.
Ini bermakna, selain PAU2020 telah memuktamadkan putus hubungan dengan Bersatu dalam PRU15 akan datang, penentuan bila UMNO mahu keluar daripada kerajaan PN adalah terletak di tangan Presiden dan MT membuat penentuan.
Dalam bahasa yang mudah, bila waktunya untuk UMNO harus berbuat demikian adalah terserah kepada Presiden dan MT membuat pertimbangan.
Tidak timbul isu bahawa UMNO akan terus berada dalam kerajaan sehingga PRU15 diadakan kerana yang sebetulnya berdasarkan mandat itu, UMNO akan berada dalam kerajaan selagi Presiden dan MT tidak membuat keputusan meninggalkan kerajaan.
Setelah MT membuat ketetapan keluar kerajaan diambil, maka terputuslah hubungan UMNO dengan kerajaan PN dan ia akan menjadi keputusan parti yang mesti dipatuhi oleh semua pemimpin, Ahli Parlimen, Adun dan ahli-ahli di semua peringkat.
Mereka yang enggan patuh kepada keputusan parti boleh memilih sama ada keluar daripada UMNO atau sedia berdepan tindakan disiplin.
Tiada lagi keperluan untuk Zahid Hamidi dan MT mendapat persetujuan Ahli-Ahli Parlimen UMNO sebelum mengambil keputusan membawa keluar parti meninggalkan kerajaan PN.
Dalam keadaan ini, adalah sia-sia saja sebarang usaha sebahagian Ahli Parlimen UMNO, terutama daripada kalangan kluster kabinet yang dilaporkan tidak setuju dengan ura-ura Zahid Hamidi sedang menggerakkan usaha mendapatkan sokongan MT untuk membawa keluar UMNO daripada kerajaan menjelang 1 Ogos depan.
Malam tadi, sebahagian mereka dilaporkan berkumpul mengadakan pertemuan di rumah seorang menteri di Jalan Bellamy, Kuala Lumpur.
Di samping pertemuan bersemuka itu boleh dianggap melanggar SOP PKP, tidakkah mereka sedar perwakilan PAU2020 telah pun memberi mandat yang sah kepada Zahid Hamidi dan juga MT?
Dengan perhimpunan agung adalah kuasa membuat keputusan yang tertinggi sekali dalam parti, tiada apa lagi sebenarnya yang boleh dilakukan oleh penentang-penentang Zahid Hamidi mengubah keadaan.
Tambahan lagi dengan Zahid Hamidi juga telah berjaya memperolehi sokongan majoriti dalam MT untuk menangguhkan pemilihan UMNO selama 18 bulan atau sehingga tahun 2023, ini bererti beliau akan terus kekal memimpin parti sehingga PRU15 diadakan.
Maknanya, watikah calon untuk PRU15 nanti masih lagi perlu ditandatangani oleh Zahid Hamidi.
Untuk itu, mereka yang terus menentang usaha UMNO keluar daripada kerajaan PN boleh dikata akan memiliki nasib yang suram untuk terus dipilih lagi sebagai calon dalam PRU15 akan datang.
Mereka itu bukan saja ingkar kepada keputusan parti, malah boleh ditafsirkan sebagai golongan yang lebih memikirkan nikmat peribadi sebagai menteri dan timbalan menteri berbanding hasrat mengangkat semula matlamat perjuangan parti.
Mereka sebaiknya lebih wajar cepat-cepat-cepat menyertai Bersatu kerana laluan di dalam UMNO untuk terus jadi penentang kepimpinan adalah jalan mati, kalau pun tidak gaung yang menunggu di depan.
Dengan demikian, tiada masalah lagi untuk mereka jika ingin terus menjadi penentang UMNO sekali pun sambil menyokong, mempertahan, membodek dan mengampu Mahiaddin serta kerajaan PN walau setinggi langit sekali pun selepas itu.
(ShahbudinHusin 03/07/2021)

4.8

9

votes
Article Rating
Kongsikan artikel ini


PRESIDEN UMNO TANYA LASKAR MAYA PN, TAK RASA BERSALAHKAH PERTAHAN KERAJAAN GAGAL?

Saya menyeru kepada pasukan-pasukan siber di sebelah sana berhentilah.
Apakah anda tidak rasa bersalah mempertahankan sebuah kegagalan berterusan?
Adakah anda langsung tiada “empathy” terhadap rakyat yang sedang dihimpit kesengsaraan?
Apakah anda tidak berasa bimbang negara seakan-akan di landasan yang tersasar?
Tetapi saya percaya dalam sanubari anda tahu keadaan rakyat. Keadaan negara ketika ini.
Rakyat adalah saudara mara, rakan-rakan, jiran tetangga anda. Malaysia tanah air anda.
Selamilah denyut nadi rakyat, rintihan, keluhan, penderitaan dan kerisauan mereka.
Dalam keadaan sekarang rakyat adalah keutamaan. Negara masa depan bersama.
Jangan lupa ada sebahagian anggota masyarakat kita tidak ‘bermazhab’ politik.
Mereka hanya mahu hidup selesa di sisi keluarga. Fikirkan tentang mereka juga.
Dan kerana itu saya dan UMNO akan terus menyuarakan kepentingan rakyat serta negara.
AHMAD ZAHID HAMIDI
Presiden UMNO.

3.2

5

votes
Article Rating
Kongsikan artikel ini


SOKONG BENDERA PUTIH TANDA HATI TIDAK HITAM, KIBAR BENDERA HITAM BUKTI HATI SENTIASA PUTIH

Sementara kibaran bendera putih telah banyak berbakti di merata pelusuk negara sejak ia dijadikan tanda seseorang itu perlukan bantuan, semalam pula media sosial hampir sarat dengan kibaran bendera hitam yang menghitamkan alam maya.
Jika bendera putih dikibarkan sebagai tanda masih ramai yang perlukan bantuan dan pertolongan, kibaran bendera hitam adalah isyarat kegagalan PN sebagai sebuah kerajaan.
Ia seterusnya disusuli dengan tuntutan agar Perdana Menteri, Mahiaddin Md Yasin meletakkan jawatan, menyegerakan pembukaan Parlimen dan menamatkan proklamasi darurat.
Dengan Covid19 gagal ditangani dan ekonomi tidak berjaya diuruskan, kegagalan kerajaan itu telah menyebabkan ramai rakyat yang menderita, kelaparan, tersepit dengan hutang dan tidak kurang yang mengambil jalan mudah untuk mengambil nyawa sendiri.
Sesungguhnya, disertai dengan pemandangan ramainya orang beratur untuk menerima bakul makanan dan yang kelaparan di sana-sini, ini adalah keadaan yang tidak pernah sama sekali kita bayangkan akan berlaku.
Sebab itu, inisiatif mengibar bendera putih sebagai tanda bantuan diperlukan begitu mendapat sambutan daripada pelbagai pihak.
Hanya dengan meletakkan bendera atau kain putih di luar rumah, mereka yang dalam kesusahan tidak perlu lagi pergi atau menghubungi pejabat wakil rakyat, pejabat penghulu dan sebagainya, sebaliknya bantuan yang diperlukan akan segera sampai ke rumah mereka.
Sudah terbukti sejak beberapa hari lalu mereka yang didapati ada bendera putih terus memperolehi bantuan sama ada daripada pejabat wakil rakyat, syarikat atau pasaraya dan pihak tertentu dalam kejiranan masing-masing yang secara sukarela menunjukkan keprihatinan.
Makna kata, inisiatif bendera putih telah berjaya merangsang jiwa-jiwa yang tidak hitam untuk turut sama memberi bantuan sesama manusia ketika ramai orang dalam kesusahan sebegini.
Hanya mereka yang berhati hitam saja sanggup menolak kebaikan daripada mengibar bendera putih ini.
Lebih jahat dan terkutuk apabila ada pemimpin tertentu yang enggan memberi bantuan jika kesusahan mereka dikesan melalui kibaran bendera politik.
Entahlah…apa jenis hati yang ada dalam tubuh mereka?
Sebagaimana menyokong, menolong dan membantu inisiatif mengibar bendera putih adalah tanda hati tidak hitam, turut sama mengibar bendera hitam juga memberi maksud yang sama.
Mereka yang menyokong kibaran bendera hitam bererti mereka memiliki hati yang sentiasa putih lantaran kegagalan PN dan Mahiaddin ini sudah tidak boleh dibiarkan lagi berterusan.
Memandangkan Mahiaddin hanya memikirkan bagaimana untuk mengekalkan kuasanya semata-mata, beliau hampir tidak berfikir langsung soal kebajikan dan keperluan rakyat, kecuali jika setelah sangat-sangat terdesak.
Menguatkuasakan darurat, menggantung Parlimen dan berdolak-dalik berkenaan pembukaan Sidang Parlimen, walaupun sudah tiga kali dititahkan oleh Agong adalah tanda seburuk-buruk kerajaan dalam sebuah sistem demokrasi berparlimen.
Dengan itu, selain berlarutan dicengkam kesusahan, rakyat akan terus berada di dalam penderitaan jika Perdana Menteri tidak segera ditukarkan.
Perdana Menteri yang hanya memikirkan soal kuasa, tambahan tanpa keabsahan dan diperolehi melalui pintu belakang, akan sentiasa berfikir tentang mengekalkan kuasa saja sehingga ke akhir kariernya.
Hanya Perdana Menteri baru yang diyakini memiliki sokongan majoriti dapat mengubah keadaan negara ini menjadi lebih baik dan menjadikan kehidupan rakyat lebih terbela.
Bendera putih adalah isyarat rakyat perlukan bantuan, manakala bendera hitam bagi menghantar mesej agar Mahiaddin faham untuk segera meletak jawatan, kalau pun tidak akan disingkirkan melalui suatu kebangkitan.
Menyokong kedua-duanya menunjukkan hati kita sentiasa putih dan tidak hitam.
(ShahbudinHusin 04/07/2021)

4.3

6

votes
Article Rating
Kongsikan artikel ini


BERBANDING BERSATU, AHLI2 PARLIMEN YANG BERKUMPUL DI JLN BELLAMY JAUH LEBIH BAHAYA KEPADA MASA DEPAN UMNO

Perhimpunan Agung UMNO atau PAU2020 pada Mac lalu telah memuktamadkan ketetapan tidak akan bekerjasama dengan Bersatu dalam PRU15 akan datang.
Ia sekaligus bermakna UMNO tidak akan bersama dengan PN, walaupun ketika ini mereka merupakan sebahagian daripada kerajaan PN.
Dalam waktu yang sama, PAU2020 juga telah memberi mandat kepada Presiden dan MT bagi menentukan waktu yang sesuai untuk UMNO keluar dan meninggalkan kerajaan PN yang kini dipimpin Perdana Menteri paling gagal, Mahiaddin Md. Yassin.
Memberi mandat kepada Presiden dan MT menentukan waktu yang sesuai itu, antara sebabnya ialah kerana wabak Covid19 yang masih belum reda serta ketidaktentukan bila akan berakhirnya perlaksanaan PKP.
Ketika perkara itu diumumkan, perwakilan PAU2020 dengan gembiranya telah bertepuk tangan dan sebahagiannya pula berdiri sebagai tanda sokongan tidak berbelah bahagi kepada Presiden dan MT untuk membuat ketetapan tarikh yang sesuai itu.
Perkembangan berikutnya kemudian menyaksikan Biro Politik UMNO memberi kata dua selama 14 hari kepada kerajaan PN dan Mahiaddin agar segera mengadakan Sidang Parlimen yang sehingga dititahkan untuk diadakan sebanyak tiga kali oleh Yang Dipertuan Agong.
Sebagai parti yang antara tujuan utama perjuangannya ialah mempertahan dan mendukung kemuliaan Raja-Raja Melayu, UMNO menganggap tindakan kerajaan PN melengah-lengahkan dan sebelum itu berdalih dengan pelbagai alasan daripada mematuhi titah Agong adalah suatu penderhakaan yang nyata.
Tempoh kata dua 14 hari bermula 21 Jun itu telah berakhir semalam, 4 Julai.
UMNO bagaimanapun dilihat menangguhkan buat sementara waktu sebarang tindakan susulan terhadap kerajaan PN berikutan pada 1 Julai lalu, Takiyuddin
Hassan tampil memberi jaminan Sidang Parlimen bakal diadakan sebelum 1 Ogos.
Begitu pun, katanya, tarikh muktamad Sidang Parlimen itu akan diputuskan dalam mesyuarat kabinet Rabu ini.
Namun kemasukan Mahiaddin untuk menerima rawatan di hospital secara tiba-tiba akibat cirit-birit sejak Rabu lalu segera menimbulkan kebimbangan sama ada tarikh Sidang Parlimen yang dijanjikan itu akan benar-benar menjadi kenyataan atau sebaliknya.
Ini kerana, sehingga hari ini beliau dilaporkan masih perlu menerima rawatan susulan untuk beberapa hari lagi akibat masalah pencernaan yang dihadapinya.
Kebimbangan utama kini ialah kiranya keberadaannya di wad hospital akan berlarutan sehingga melepasi hari Rabu dan dengan itu, mesyuarat kabinet sekali lagi perlu ditangguhkan.
Apabila sekali lagi mesyuarat kabinet ditangguhkan, sudah tentu penentuan tarikh Sidang Parlimen akan terus tertunda.
Berikutan sikap berlengah-lengah Mahiaddin itu, Presiden UMNO dilaporkan mula menggerakkan usaha untuk mendapat sokongan MT agar UMNO menarik diri daripada kerajaan PN menjelang 1 Ogos depan.
Secara jelasnya, apa yang cuba digerakkan oleh Zahid Hamidi itu adalah bertepatan dengan mandat PAU2020 yang telah diberikan kepadanya dan MT, selain tidak mahu lagi melihat titah Agong dan kemuliaan Raja-Raja Melayu seolah-olah diperkotak-katikkan secara berterusan oleh kerajaan yang UMNO turut ada di dalamnya.
Malangnya, usaha murni yang cuba dilakukan Zahid Hamidi itu mendapat tentangan daripada sebilangan Ahli Parlimen UMNO yang sedang seronok menikmati habuan serta kedudukan dalam kerajaan, meski hakikatnya parti kalah perang pada PRU14 lalu.
Antara penentang-penentang itu ialah mereka yang berada di dalam MT UMNO sendiri.
Mereka dilaporkan berkumpul di rumah seorang menteri kabinet di Jalan Bellamy pada malam 2 Julai lalu untuk menghalang sebarang cubaan oleh MT untuk membawa UMNO keluar daripada kerajaan PN.
Dalam erti kata lain, dengan cuba menghalang UMNO daripada meninggalkan kerajaan PN, ia juga bermaksud Ahli-Ahli Parlimen UMNO tersebut mahu terus menyokong Bersatu, Mahiaddin dan PN.
Dalam hal ini, meskipun ketetapan UMNO tidak bekerjasama dengan Bersatu dan PN yang dimuktamadkan oleh PAU2020 itu adalah untuk menghadapi PRU15, tetapi dalam waktu yang sama, mandat turut diberikan kepada Presiden dan MT untuk menentukan waktu yang sesuai meninggalkan kerajaan.
Dengan apa yang berlaku sekarang, selain Bersatu dan PN telah dimuktamadkan oleh PAU2020 sebagai musuh yang perlu dilawan dalam PRU akan datang, nampaknya turut muncul ialah musuh baru daripada kalangan Ahli Parlimen dan ahli MT UMNO sendiri.
Antara mereka ini dengan Bersatu, Mahiaddin dan PN, susahkah untuk 3.4 juta ahli menilai yang mana lebih bahaya kepada masa depan UMNO?
(ShahbudinHusin 05/07/2021)

4.3

8

votes
Article Rating
Kongsikan artikel ini


SIDANG PARLIMEN LIMA HARI PATUT DITOLAK, MAHIADDIN MASIH CUBA DERHAKA TITAH AGONG?

Kerajaan PN akhirnya setuju untuk mengadakan Sidang Parlimen sebelum tempoh darurat berakhir pada 1 Ogos depan.
Menurut kenyataan media yang dikeluarkan Pejabat Perdana Menteri petang tadi, kerajaan telah bersetuju untuk menasihati Yang Dipertuan Agong agar Mesyuarat Khas Penggal Ketiga Parlimen Keempat Belas diadakan selama lima hari mulai 26 hingga 29 Julai dan 2 Ogos 2021.
Seterusnya ia akan diikuti dengan Sidang Dewan Negara selama tiga hari bermula 3 hingga 5 Ogos 2021.
Sekali imbas memang ternampak kerajaan PN dan Mahiaddin Md Yasin seperti akur dengan tuntutan pelbagai pihak sejak sekian lama agar Parlimen dibuka untuk persidangan bagi membolehkan proses semak dan imbang berjalan dengan sempurna, khususnya kata dua selama 14 hari oleh UMNO yang tempohnya berakhir semalam.
Ia turut menampakkan kerajaan PN dan Mahiaddin akhirnya akur dengan titah Agong berkenaan pembukaan Parlimen yang dititahkan sebanyak tiga kali sebelum ini.
Tetapi, jika diteliti kenyataan media tersebut, Sidang Parlimen yang bakal diadakan nanti tidak ubah sekadar melepas batuk di tangga saja.
Ini kerana Sidang Parlimen selama lima hari itu seperti tidak sebagaimana yang sepatutnya di mana ada perbahasan dan pengundian sebagai komponennya.
Memetik kenyataan media itu, ia menyebut, “Mesyuarat ini bertujuan untuk memberi penerangan kepada Ahli-Ahli Parlimen mengenai Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid”.
Kenapa hanya penerangan saja diberi kepada Ahli-Ahli Parlimen mengenai Pelan Pemulihan Negara?
Apakah ia bermaksud tiada perbahasan dan pengundian selepas penerangan dilakukan?
Selain itu, mengapa juga masih berbangkit untuk mengadakan Sidang Parlimen secara hibrid dan bukan bersemuka sepenuhnya, sedangkan semua Ahli Parlimen sudah pun diberi dua dos suntikan vaksin?
Lebih daripada itu, Menteri Penyelaras Vaksin, Khairy Jamaluddin pada 30 Jun lalu berkata, lebih 400 kakitangan Parlimen akan disuntik vaksin dengan segera di beberapa Pusat Pemberian Vaksin bermula hari tersebut (30 Jun) sebagai persediaan kiranya Sidang Parlimen diadakan dalam waktu yang terdekat ini.
Bermula 30 Jun dan menjelang 26 Julai akan datang, sudah tentu lebih 400 kakitangan tersebut telah pun selesai menerima vaksin, sekurang-kurangnya untuk dos pertama.
Jadi, bersama semua Ahli Parlimen sendiri sudah menerima dua suntikan vaksin, apa perlunya lagi Sidang Parlimen diadakan secara hibrid?
Kenyataan media Pejabat Perdana Menteri itu seterusnya menyebut, “Berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang Dipertuan Agong akan dibentangkan di hadapan kedua-dua Majlis Parlimen (shall be laid before both Houses of Parliment).
Apakah Ordinan Darurat juga hanya sekadar dibentangkan kepada Ahli-Ahli Parlimen, tanpa sebarang perbahasan dan pengundian?
Jika sudahlah Pelan Pemulihan Negara pun hanya sekadar diberi penerangan, Ordinan Darurat pula dibentangkan saja, Sidang Parlimen apa namanya?
Setelah setengah tahun Parlimen digantung dan tidak bersidang, apakah cukup sebegitu saja Sidang Parlimen diadakan?
Mengapa tidak Pelan Pemulihan Negara dan Ordinan Darurat diadakan perbahasan dan pengundian dan Sidang Parlimen juga sepatutnya diadakan dalam tempoh yang lebih lama, misalnya selama tiga minggu?
Lagi pula, jika dirujuk kembali kenyataan media Istana Negara sebelum ini, adalah jelas Agong mahukan Pelan Pemulihan Negara dan Ordinan Darurat dibahaskan oleh Ahli-Ahli Parlimen sebagai proses dan imbang bagi kerajaan.
Mengapa Mahiaddin berdalih lagi terhadap titah Agong?
Adakah kerajaan PN dan Mahiaddin mahu dilihat derhaka sekali lagi?
(ShahbudinHusin 05/07/2021)

4.6

9

votes
Article Rating
Kongsikan artikel ini


COVID19 – ANTARA UJIAN KEPADA MANUSIA DAN UJIAN KEPADA PEMIMPIN GILA KUASA

Di ketika ini, ujian bagi semua orang ialah wabak Covid19 yang secara tiba-tiba melanda negara sejak lebih setahun yang lalu.
Akibat daripadanya, ramai yang mati, hilang kerja, hilang pendapatan, hilang ahli keluarga kerana kematian, termasuk hilang ahli keluarga kerana terjun bangunan dan bunuh diri.
Tidak kurang juga ada yang bermasalah dalam rumahtangga, bercerai, bergaduh dan sebagainya kerana tekanan hidup yang datang secara tiba-tiba.
Kesan daripada Covid19 ini bertambah buruk lagi kerana di ketika ia melanda, ia tidak menyebabkan surutnya kerakusan dan rasa tamak terhadap kuasa.
Langkah Sheraton digerakkan pada penghujung Februari 2020 ialah ketika Covid19 baru mula menggila.
Lantaran memikirkan peluang agak terbuka untuk merampas kuasa, maka semuanya dianggap tidak apa.
Ia menyebabkan sebaik saja Mahiaddin Md Yasin berkuasa, perintah PKP terus dikuatkuasakan tidak lama selepas itu.
Kemudian, apabila ia mula sedikit reda, PRN Sabah pula digerakkan, juga dengan tujuan untuk merampas kuasa di sana.
Sejak itu, wabak terus berantai merebaknya sehingga menyebabkan macam-macam jenis PKP, darurat, total lockdown dan akhirnya PPN atau Pelan Pemulihan Negara telah dikuatkuasakan hingga ke hari ini.
Namun, semuanya terbukti telah gagal dan sedang menuju kegagalan, lalu menyebabkan kes tidak pernah berkurangan mengancam nyawa kita semua.
Akhirnya yang sengsara ialah rakyat yang dikurung tak henti-henti, sementara kes mati kian meninggi setiap hari.
Mereka yang rakus dan tamak kuasa tetap juga tak sedar diri, walau kegagalan mereka silih berganti dan tak henti-henti.
Sudah tahu gagal dan tak mampu, sepatutnya segeralah berhenti, ini tidak, PKP, darurat dan PPN terus diperalatkan untuk mengekalkan kuasa sehingga titah Agong pun tergamak diderhakai.
Mujur tiada DAP dalam kerajaan yang derhaka ini, kalau tidak mau terbakar seluruh bumi dibuatnya dengan amukan sentimen kaum dan agama yang direka-reka selang seminit sekali.
Patutnya, dengan macam-macam masalah tanpa henti dalam negara, dirawat pula di hospital, sedar-sedarlah tentang ketidakmampuan mengurus negara ini.
Tetapi, barangkali inilah caranya Tuhan nak mendedahkan tembelang sebuah kerajaan yang mengaku sebagai kerajaan Melayu Islam, namun paling haprak dan tak berguna sekali pernah ada.
Yang berlaku hari demi hari akhirnya ialah negara makin huru-hara, nasib bangsa tetap begitu juga, malah tidak berbuat apa-apa untuk agama sepertimana bergema takbir dan penuh tin milo setiap kali selepas ceramah berakhir ketika belum beroleh kuasa.
Menjadi saksi langit dan bumi, yang diutama dan gila-gila mahu dipertahankan tidak lain hanyalah kuasa, kuasa dan kuasa bersama nikmat dunia yang dapat diraih daripadanya.
Dek kerana sayang kepada kuasa, bukan saja sentiasa berdalih untuk diuji majoriti, bahkan sampai ke tahap sanggup memadam fatwa sesat dan orang yang khabarnya sedang tenat di IJN juga turut henti-henti bersuara ketakutan hilang nikmat dunia.
Dalam masa yang sama, di ketika rakyat sengsara dan ramai yang hanya menunggu mati, selain tidak mengurangkan nafsu terhadap kuasa, ada pula yang tetap ghairah nak menambah bini di sini sana.
Adussss….manusia jenis apakah pemimpin yang kita ada sekarang ini?
Covid19 – menguji manusia dengan kesusahan dan kematian, tetapi dalam masa yang sama, sebilangan yang lain diuji dengan kerakusan kuasa dan nikmat dunia yang nampaknya begitu sayang untuk dilepaskan.
Ketika ini jugalah, tidak kedengaran lagi hujah beserta nas dan hadis pilihan yang mengungkapkan matlamat sebenar perjuangan di dunia ini ialah akhirat dan syurga yang kekal abadi.
Apa yang selalu diperingatkan dalam Al-Quran dan Hadis serta kerap ditemui dalam buku-buku sejarah tentang nafsu dan ketamakan pemimpin atas nama agama kepada dunia dunia akhirnya sedang berlaku di depan mata kita semua.
(ShahbudinHusin 06/07/2021)

4.3

11

votes
Article Rating
Kongsikan artikel ini


“PN IBARAT KAPAL PECAH, UMNO BAKAL KELUAR KERAJAAN 7 JULAI”

1. Esok bertarikh 7 Julai 2021, iaitu tempoh tarikh 14 hari yang dimuktamadkan oleh Presiden UMNO dengan sokongan majoriti MKT UMNO untuk mengumumkan keluar daripada Kerajaan Perikatan Nasional.
2. Berbagai spekulasi kita baca dalam media sosial dan ulasan serta berbagai propaganda politik oleh pihak-pihak yang berkepentingan, serta berita hangat pertemuan-pertemuan pemimpin-pemimpin dan Ahli-ahli Parlimen UMNO, siang dan malam di musim PKP, namun saya percaya esok 7 Julai 2021, Presiden UMNO akan umum keluar daripada kerajaan PN. Ini ramalan dan logik akal fikiran politik saya yang cetek ini.
3. Kenapa saya berpendapat demikian? Sebabnya nahkoda kapal tidak mampu lagi dengan kapalnya yang terus dilambung ombak dan dikatakan flip-flop. Presiden UMNO sudah ada watikah untuk keluar daripada PN daripada mandat PAU 2020 dan keputusan majoriti MKT UMNO.
4. Rakyatpun sudah naik jemu riuh rendah politik UMNO yang tidak sudah-sudah.
5. Kerajaan PN pun dalam keadaan kapal yang pecah. Walaupun bermacam pengumuman dengan berbagai dasar yang diumum, namun pelaksanaannya dan hasilnya menjadi ejekan rakyat. Bendera putih, bendera hitam dan ramai yang bunuh diri menyebabkan umum berpendapat kerajaan gagal.
Termasuk bendera hijau yang usung janda, bercerai atas talian dan kawinpun atas talian dengan Imam Thailand kerana Imam Malaysia tidak ada tauliah yang belum terjamin masuk syurga.
Malaysia sudah jadi negara komedi. Semua ini mesti dihentikan segera.
6. PRU-15 tidak mungkin dapat diadakan dengan segera akibat Covid-19. Jika Kerajaan PN runtuh, terpulanglah kepada kebijaksanaan DYMM Tuanku YDP Agong untuk melantik PM ke-9 untuk memimpin negara.
7. Sama-sama kita berdoa semoga DYMM Tuanku Agong dan DYMM Raja-raja Melayu bersemayam di singgahsana dengan penuh daulat dan berkat petunjuk Allah, membawa negara keluar dari kemelut politik, melawan Covid-19 dengan berkesan dan memulih ekonomi dan kehidupan rakyat yang sedang menderita.
DAULAT TUANKU.
PUTRA PERKASA NEGARA
Terima kasih.
Dato Paduka Dr. Ibrahim Ali
Presiden PUTRA.

4.8

4

votes
Article Rating
Kongsikan artikel ini


JIKA MAHU MENANG PRU, JANGAN BERTANGGUH LAGI, UMNO MESTI SEGERA PISAHKAN DIRINYA DARIPADA KEGAGALAN PN

Ada pepatah lama menyebut, kerja bertangguh tidak menjadi dan kerja beransur tidak bertahan.
Ia memberi maksud sesuatu kerja yang dilakukan secara bertangguh-tangguh tidak mungkin memberi hasil yang diharap-harapkan.
Pesan orang tua-tua pula selalu mengingatkan, kerja yang bertangguh tanda tidak bersungguh.
Maksud ingatan itu ialah jika kita bersungguh mahu melakukan sesuatu perkara, ia mesti dilakukan dengan segera dan tidak menangguh-nangguhkannya.
Menangguh-nangguh untuk meminang seorang gadis atau menghadiri temujanji penting yang telah dipersetujuinya misalnya, tidak lain menunjukkan rasa hati yang tidak bersungguh atau hanya separuh-separuh.
Petang ini, 7 Julai 2021, MT UMNO dilaporkan akan mengadakan mesyuaratnya secara dalam talian untuk menentukan hala tuju parti itu dalam kerajaan PN.
Mesyurat ini adalah sebagai tindak balas berhubung kata dua selama 14 hari yang diberikan Biro Politik UMNO agar kerajaan PN memanggil Sidang Parlimen dengan segera atau sebelum tempoh darurat berakhir pada 1 Ogos depan.
Walaupun Mahiaddin Md Yasin dalam kenyataan media dua hari lalu bersetuju mengadakan Sidang Parlimen pada 26 Julai ini, tetapi UMNO dalam banyak reaksinya dilaporkan tidak begitu berpuas hati kerana ia hanya diadakan selama lima sehari, selain tiada ruang dibuka untuk perbahasan, bertanya soalan dan pengundian.
Lantaran itu, mesyuarat MT petang ini akan memutuskan sama ada UMNO perlu terus berada dalam kerajaan atau segera meninggalkannya.
Mandat PAU2020 ialah UMNO tidak akan bekerjasama dengan Bersatu dan PN dalam PRU15 akan datang serta dalam masa yang sama memberi kuasa kepada Presiden parti, Ahmad Zahid Hamidi serta MT untuk menentukan tarikh yang sesuai untuk keluar daripada kerajaan.
Sebelum ini, ura-ura Zahid Hamidi untuk membawa keluar UMNO daripada kerajaan PN sudah banyak kali diperkatakan dan diheboh-hebohkan.
Ia termasuk terdedahnya surat beliau bersama Najib Razak kepada Yang Dipertuan Agong untuk menyokong Anwar Ibrahim menjadi Perdana Menteri melalui apa yang dikatakan sebagai jajaran baharu politik UMNO.
Namun demikian, setiap kali perkara itu heboh dan menjadi bualan, ia tidak juga menjadi kenyataan kerana Zahid Hamidi dilihat seperti masih takut-takut dan teragak-agak untuk bertindak berani, meskipun beliau saban hari dilihat mengkritik dan tidak setuju dengan banyak perkara yang dilakukan kerajaan PN.
Untuk kesekian kalinya, petang ini sekali lagi keputusan UMNO dan keberanian Zahid Hamidi menjadi penantian seluruh rakyat.
Sudah beberapa kali bertangguh-tangguh, tetapi dengan kedudukan kerajaan PN yang teruk sekarang ini, kegagalannya sudah merata dan kebencian rakyat bagai tak tertahan lagi, harapan seluruh rakyat ialah agar Zahid Hamidi kali ini benar-benar mampu muncul sebagai Pendekar Jawa yang sungguh-sungguh berani berpencak dengan tikamannya mampu membuatkan lawannya tersembam mati.
Meski difahami bahawa kebimbangan utama Zahid Hamidi untuk membawa UMNO segera keluar daripada kerajaan PN ialah kerana sentimen “No Anwar No DAP” yang masih berakar dalam sesetengah golongan dan itu barangkali yang menyebabkan langkahnya selalu tertangguh-tangguh, tetapi beliau harus ada keberanian untuk meyakinkan partinya tentang matlamat lebih besar yang ingin dicapai iaitu kembali dominan dalam politik negara ini.
Matlamat itu lebih mungkin dapat dicapai hanya dengan tidak bertangguh lagi meninggalkan kerajaan dengan harapan agar PRU dapat diadakan dalam tempoh yang tidak terlalu lama daripada sekarang.
Soal sama ada selepas kejatuhan PN itu akan berlaku PRU atau tidak atau sebuah kerajaan baharu perlu dibentuk atau Anwar akan menjadi Perdana Menteri, ia biarlah menjadi kebijaksanan Yang Dipertuan Agong membuat penentuan.
Selepas ditarik sokongan dan kerajaannya tumbang, biasanya Perdana Menteri sama ada akan memohon pembubaran Parlimen atau meletak jawatan.
Begitu pun, kata putus akhir adalah di tangan Agong sama ada sesuai untuk membiarkan PRU diadakan atau membentuk kerajaan baharu buat sementara waktu.
Yang penting, dengan sanggup keluar meninggalkan kerajaan sekarang, UMNO dapat membuktikan kepada pengundi tentang keseriusannya untuk kembali menjadi dominan dan bukan ingin kekal sebagai penumpang semata-mata dalam kerajaan seperti keinginan beberapa pemimpinnya yang pro Bersatu.
Keluar daripada kerajaan hanya setelah Parlimen terbubar akan menyukarkan UMNO untuk meyakinkan pengundi ketika berkempen lantaran mereka sendiri berada dalam kerajaan dan merupakan sebahagian daripada kerajaan sebelumnya.
Sudah tentu, kegagalan kerajaan PN yang membuatkan rakyat benci dan meluat sekarang adalah juga kegagalan UMNO dan tidak munasabah untuk pengundi memilih mereka yang sanggup bersekongkol dan bersubahat bersama gaji lumayan hingga ke saat-saat akhir.
Tetapi, dengan keluar sekarang, UMNO mampu merasionalkan rakyat agar mereka dijadikan pilihan pengundi lantaran lebih awal menjauhkan diri daripada kegagalan kerajaan PN.
Selain itu, dengan tidak lagi menangguhkan keputusan keluar kerajaan, UMNO boleh menumpukan serangan dan tembakan yang lebih tersusun dan bertalu-talu bagi melemahkan kedudukan kerajaan PN.
Dengan itu, barulah ada peluang untuk menang dan jika menunggu hingga saat Parlimen terbubar baru hendak keluar meninggalkan kerajaan, seterusnya baru ketika itu jugalah mahu memulakan serangan – percayalah – UMNO tidak akan mampu ke mana-mana dalam matlamat perjuangannya.
(ShahbudinHusin 07/07/2021)

4.5

2

votes
Article Rating
Kongsikan artikel ini


PERLANTIKAN TIDAK IKHLAS, MAHIADDIN SAH SEDANG TERSEPIT DAN ISMAIL SABRI PUN BAKAL TERSEPIT

Perlantikan Ismail Sabri Yaakob sebagai Timbalan Perdana Menteri yang pengumumannya hanya beberapa jam sebelum mesyuarat MT UMNO malam ini adalah jelas merupakan langkah terdesak Perdana Menteri, Mahiaddin Md Yasin untuk mempertahankan jawatannya.
Ini kerana mesyuarat MT secara dalam talian malam ini dijangka akan memuktamadkan ketetapan untuk UMNO keluar dan meninggalkan kerajaan PN dalam tempoh yang dijangka sebelum 1 Ogos depan.
Sudah tentu kerana bimbang ketetapan itu akan menyebabkan kerajaan PM tumbang dan jawatannya melayang, maka Mahiaddin bertindak lebih awal melantik Naib Presiden UMNO itu sebagai Timbalan Perdana Menteri.
Makna kata, perlantikan Ismail Sabri itu hanya semata-mata kerana Mahiaddin sudah benar-benar terdesak dan tersepit kedudukannya.
Selama 17 bulan sebelum ini, oleh kerana tidak benar-benar dalam keadaan terdesak dan tersepit, tiada pernah ada terbunyi sikit habuk pun Menteri Kanan Pertahanan itu diura-urakan hendak dilantik oleh Mahiaddin sebagai Timbalan Perdana Menteri.
Kenapa hanya beberapa jam sebelum mesyuarat MT UMNO baru hendak diumumkan perlantikannya?
Perlantikan tergesa-gesa ini tidak mungkin mendapat persetujuan UMNO terlebih dahulu sebagai parti yang memiliki kerusi Parlimen terbanyak dalam kerajaan PN, sebaliknya dipercayai Mahiaddin menggunakan budi bicara beliau sepenuhnya dalam berbuat demikian.
Ia tidak lain adalah semata-mata untuk menyelamatkan kedudukannya.
Ismail Sabri bukanlah dilantik untuk mewakili UMNO atau keikhlasan Mahiaddin terhadap parti itu, tetapi hanya untuk memecah-belah dan menghuru-harakan UMNO menjelang mesyuarat MT malam ini.
Jika untuk mewakili parti dan benar-benar ikhlas, selain harus berbincang dengan UMNO terlebih dahulu, jawatan Timbalan Perdana Menteri juga sepatutnya ditawarkan kepada Mohamad Hasan menduduki jawatan Timbalan Presiden UMNO sekarang ini.
Kenapa Mahiaddin mengenepikan Tok Mat Hasan?
Mengenepikan Presiden UMNO, Zahid Hamidi untuk jawatan Timbalan Perdana Menteri mungkin boleh difahami kerana kes mahkamahnya belum lagi selesai, tetapi apa alasan untuk Tok Mat Hasan diketepikan sedangkan beliau dilantik sebagai Senator bagi membolehkannya mengisi jawatan itu.
Selain itu, bukankah sudah difahami bahawa perlantikan empat menteri kanan yang dibuat Mahiaddin sebelum ini adalah sebagai ganti kerana jawatan Timbalan Perdana Menteri telah dikosongkan.
Peliknya, setelah Ismail Sabri dilantik sebagai Timbalan Perdana Menteri, mengapa jawatan empat menteri kanan tetap dikekalkan dengan Hishammuddin Hussein dilantik sebagai menteri kanan yang baharu?
Nampaknya dalam keadaan Covid19 yang masih menggila, bukannya Mahiaddin mahu menambah kakitangan bagi menangani wabak tersebut, tetapi terus membazirkan wang daripada titik peluh rakyat untuk kelangsungan jawatannya yang semua orang sedia maklum hanya menyebabkannya dicop sebagai Perdana Menteri yang gagal.
Dalam konteks berkaitan, UMNO sebelum ini sudah pun membuat ketetapan menolak jawatan Timbalan Perdana Menteri berikutan kedudukan parti itu dalam kerajaan PN hanyalah untuk sementara waktu sebelum PRU15 saja.
Bermakna sekarang, dengan menerima perlantikan itu, Ismail Sabri telah melanggar ketetapan MT yang beliau sendiri ada di dalamnya dalam membuat keputusan tersebut.
Sedarkah Ismail Sabri tentang hal ini atau keghairahannya ditawarkan jawatan Timbalan Perdana Menteri telah membuatkannya lupa segala-galanya?
Meskipun Ismail Sabri melalui kenyataan medianya lewat petang tadi telah menerima perlantikan tersebut, kedudukannya akan jadi tersepit jika MT UMNO malam ini membuat ketetapan untuk keluar daripada kerajaan.
Apakah Ismail Sabri mahu terus memegang jawatan itu jika setelah UMNO mengumumkan menarik diri daripada kerajaan pada malam ini nanti?
Sediakah Ismail Sabri diambil tindakan disiplin dan dipecat kerana melanggar ketetapan parti atau beliau akan segera menyertai Bersatu demi seronok dengan jawatan Timbalan Perdana Menteri yang mungkin tidak pernah terfikir akan diperolehinya?
Dalam waktu yang sama, jika dengan ingkar ketetapan parti, kemudian dipecat dan seterusnya memilih menyertai Bersatu, mampukah Ismail Sabri mengekalkan kemenangannya di Parlimen Bera, Pahang dalam PRU15 akan datang?
Walaupun ternampak Mahiaddin telah mendahulu setapak lagi dalam langkah politiknya untuk berhadapan dengan UMNO yang telah pun memuktamadkan ketetapan putus hubungan dengan Bersatu, segala-galanya belum berakhir lagi.
Belum tentu Mahiaddin akan terus menang dan tidak kecundang dan belum tentu juga Zahid Hamidi mampu terus menangani kemelut parti yang berpanjangan ini.
Apa pun keputusan UMNO malam ini, keluar daripada kerajaan atau terus kekal sehingga Parlimen dibubarkan, UMNO akan terus bergolak, bercakaran dan huru-hara tanpa kesudahannya.
Tetapi, jika malam ini tidak jadi keluar daripada kerajaan dan UMNO menukar pendirian menerima perlantikan Timbalan Perdana Menteri yang telah ditolak sebelum ini, bermakna ia adalah pengakhiran mutlak bagi masa depan Zahid Hamidi.
(ShahbudinHusin 07/07/2021)

5

4

votes
Article Rating
Kongsikan artikel ini


KALAU MAHIADDIN TETAP TIADA RASA MALU, ISMAIL SABRI SEPATUTNYA JADI YANG PERTAMA UMUM LETAK JAWATAN

Dengan keputusan MT UMNO lewat malam tadi menarik sokongan secara serta-merta kepada Mahiaddin Md Yasin, walaupun mungkin Takiyuddin Hassan masih cuba berhujah perkataan serta-merta itu tidak bermaksud segera atau secepat mungkin, tetapi Perdana Menteri kini telah ditinggalkan dengan pilihan yang cukup terhad.
Jika beliau masih ada maruah, harga diri dan perasaan malu, langkah pertama dan terbaiknya pagi ini ialah pergi ke Istana Negara untuk menghadap Agong bagi mengumumkan perletakan jawatannya.
Penarikan sokongan yang dibuat oleh UMNO yang mewakili 38 Ahli Parlimen dalam kerajaan PN bermakna Mahiaddin tiada keupayaan lagi untuk terus mempertahankan kerajaan PN dan kedudukannya sebagai Perdana Menteri.
Cuba bertahan lagi hanya akan membuatkan beliau terus dikeji, dibenci dan dikecam daripada segenap penjuru.
Walaupun ketetapan MT itu tidak disertai dengan kemestian untuk Ahli Parlimen UMNO dalam kerajaan meletak jawatan, Mahiaddin dalam hal ini harus ada tanggungjawab moral yang tinggi untuk menyelamatkan masa masa depan negara.
Tiada lagi majoriti yang ketara bermakna beliau tidak berhak lagi memimpin negara.
Kegagalan beliau, antaranya sebagaimana yang ditekankan dalam keputusan MT malam tadi iaitu gagal menangani pandemik Covid19, menyalahgunakan proklamasi darurat, gagal mempertahankan sistem demokrasi berparlimen, gagal mengurus kestabilan politik dan ekonomi serta memperkotak-katikkan titah Agong, adalah jelas perkara-perkara yang serius dan memalukan.
Ia tidak dapat diterima dan tergamak dilakukan oleh sebuah kerajaan yang mendakwa berjuang untuk rakyat dan dalam masa yang sama menjadi kerajaan yang berpaksikan kesetiaan kepada Raja dan Negara sebagaimaba termaktub dalam Rukunegara.
Maka itu, berundur dan meletak jawatan mesti menjadi pilihan utama bagi Mahiaddin.
Begitu pun, mengenali tingkah laku politik Mahiaddin yang ternampak sangat degil dan ingin terus berpaut kepada kuasa sebagaimana ditunjukkannya sepanjang 17 bulan sebelum ini, tidak mustahil beliau “buat tak reti” saja dengan ketetapan terbaru UMNO ini.
Paling-paling, untuk melengahkan lagi masa, beliau mungkin masuk hospital sekali lagi.
Dalam hal ini, jika kedegilan Mahiaddin tetap berterusan dan tiada perubahan kepada kedudukan kerajaan, Timbalan Perdana Menteri yang baru dilantik semalam, Ismail Sabri seharusnya menjadi pemimpin UMNO yang pertama meletakkan jawatan.
Tidak kisahlah jika dengan berbuat demikian, Ismail Sabri akan mencatat sejarah sebagai Timbalan Perdana Menteri paling singkat iaitu tidak sampai 12 jam, namun maruah parti yang memberi nikmat kepadanya selama ini tentulah jauh lebih tinggi lagi nilainya.
Realiti yang tidak boleh dinafikan juga, keputusan MT UMNO menarik sokongan serta-serta itu adalah keputusan yang dipersetujui oleh Ismail Sabri sendiri kolektif atas kedudukannya sebagai Naib Presiden UMNO.
Sebagaimana Mahiaddin tidak banyak pilihan, Ismail Sabri juga tidak ada banyak pilihan.
Dengan Ismail Sabri dapat menunjukkan teladan menjadi yang pertama meletakkan jawatan daripada kerajaan, barulah ada momentum untuk Ahli-Ahli Parlimen UMNO lain untuk turut berbuat demikian.
Setelah UMNO mengumumkan menarik sokongan secara serta-merta, tiada makna lagi bagi mereka untuk terus pergi ke pejabat dan berada dalam kerajaan gagal ini.
Kecuali, jika berlengah-lengah berbuat demikian, ia hanya memperlihatkan keinginan untuk ingkar kepada keputusan parti dan mahu menyeberang menyertai parti lain.
(ShahbudinHusin 08/07/2021)

5

7

votes
Article Rating
Kongsikan artikel ini


KEPUTUSAN MT UMNO SEMALAM LEMAH, KERIS UNTUK MENIKAM MUSUH SEPERTINYA SEDANG TERTUSUK DIRI SENDIRI

Sebagaimana dijangka dan ditulis dalam artikel pagi tadi, Mahiaddin Md Yasin akhirnya terus memperlihatkan sikap tiada maruah, tiada harga diri dan tiada perasaan malu berhubung kedudukannya sebagai Perdana Menteri.
Dengan UMNO sudah menarik sokongan terhadapnya dan dari segi moral sudah tidak lagi layak menjadi Perdana Menteri, beliau kini berselindung di sebalik tafsiran undang-undang bersifat melindunginya oleh Peguam Negara.
Dalam kenyataan media oleh Peguam Negara, Idrus Harun lewat petang tadi setelah pergi ke rumah Mahiaddin pada paginya, beliau mengatakan, penarikan sokongan oleh UMNO tidak membuktikan dari segi fakta yang jelas bahawa Perdana Menteri sudah kehilangan sokongan.
Menurut beliau, berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti ahli-ahli Dewan Rakyat hendaklah ditentukan oleh mereka sendiri, bukan kenyataan media oleh parti atau pemimpin politik.
“Oleh itu, dari segi undang-undang, Perdana Menteri dan jemaah menteri sedia ada ternyata masih kekal untuk terus menjalankan kuasa eksekutif persekutuan,” katanya.
Dalam hal ini, sedarkah Idrus bahawa ketika dilantik sebagai Perdana Menteri dahulu, Mahiaddin juga tidak pernah mendapat sokongan secara jelas daripada Ahli-Ahli Dewan Rakyat?
Pada waktu itu, yang menyokong dan mengesahkan beliau mempunyai sokongan majoriti hanyalah ikrar oleh ketua-ketua parti saja.
Misalnya Mahiaddin yang merupakan Presiden Bersatu memberi gambaran semua Ahli Parlimen Bersatu pada ketika itu menyokongnya, walhal antara lima atau enam Ahli Parlimen parti itu yang memihak kepada Tun Mahathir memang diketahui umum tidak memberi sokongan kepadanya.
Lebih daripada itu, Mahiaddin tidak pernah sama sekali cuba mengabsahkan sokongan majoritinya yang dimilikinya di dalam Dewan Rakyat.
Paling dahsyat, kerana takut dijatuhkan, beliau kemudian turut menggantung Parlimen yang berselindung di sebalik Covid19 dengan mencadangkan perlaksanaan darurat.
Hakikatnya, darurat sejak Januari lalu bukan saja gagal dan tidak berfungsi untuk membendung Covid19, bahkan kes makin bertambah hari demi hari sehingga segala jenis PKP telah dilaksanakan dan sejak beliau menjadi Perdana Menteri juga, buat pertama kalinya umat Islam tidak boleh balik kampung menyambut Hari Raya selama dua tahun berturut-turut.
Kalau jadi Perdana Menteri pun hanya dengan sokongan ketua-ketua parti, maka di mana salahnya untuk menjatuhkan juga melalui kenyataan media ketua parti?
Tambahan lagi, kalau mahu ditunggu mahu dibuktikan dengan fakta yang jelas di Parlimen, sediakah Mahiaddin bertukar menjadi berani dengan membenarkan usul percaya atau usul tidak percaya dibentangkan dalam waktu terdekat ini?
Melalui sidang Parlimen yang ditetapkan selama lima hari bermula 26 Julai ini, apakah ada jaminan usul tersebut akan diberi laluan?
Kiranya usul terus tidak diberi laluan, bilakah kejelasan sokongan Ahli-Ahli Parlimen kepada Mahiaddin ada peluang untuk dibuktikan?
Begitu pun, dengan tafsiran Peguam Negara bagi tujuan mempertahankan Mahiaddin ini, ia juga sebenarnya menyerlahkan kelemahan UMNO dalam keputusan MT yang dibuatnya lewat malam semalam.
Keputusan MT UMNO yang sekadar menarik sokongan terhadap Mahiaddin, tetapi tidak mengarahkan Ahli-Ahli Parlimennya yang berada dalam kerajaan untuk meletakkan jawatan, akhirnya membuatkan ketetapan itu seperti tidak berguna.
Ketetapan UMNO itu nampaknya tidak menggugat langsung kedudukan Mahiaddin, kabinet dan kerajaan yang sedang diterajuinya.
Desakan Zahid Hamidi bersama keputusan menarik sokongan itu agar Mahiaddin meletak jawatan juga hanya sia-sia saja.
Ini kerana hanya pagi tadi, selang beberapa jam setelah keputusan MT itu diumumkan, Ismal Sabri Yaakob yang baru dilantik sebagai Timbalan Perdana Menteri dan Hishammuddin Hussein yang dinaikkan sebagai Menteri Kanan sudah pun pergi ke rumah Mahiaddin bersama Peguam Negara yang dipercayai untuk membincangkan bagaimana untuk menyelamatkan diri berikutan ketetapan UMNO itu.
Tidakkah ini pelik, UMNO buat ketetapan tidak lagi menyokong Mahiaddin pada sebelah malam, tetapi dua pemimpin UMNO sendiri menunjukkan mereka bersama dan menyokong Mahiaddin pada sebelah pagi kemudiannya?
Hari-hari seterusnya pula, sementara pemimpin UMNO yang tiada jawatan dalam kerajaan terus mengkritik dan membalun kerajaan PN serta Mahiaddin, tetapi pemimpin lain yang berjawatan dalam kerajaan terus bersama dan mempertahankan Perdana Menteri.
Kiranya keputusan menarik sokongan yang dibuat MT itu turut disertai dengan arahan meletak jawatan daripada kerajaan, pasti apa yang berlaku sekarang tidak berlaku dan Mahiaddin akan jatuh dengan serta-merta.
Jika diimbas kembali, Zahid Hamidi dalam ucapan penggulungan PAU2020 Mac lalu setelah pewakilan memberi mandat kepada dirinya dan MT untuk menentukan masa yang sesuai bagi menarik sokongan daripada kerajaan PN, turut mengatakan ia akan disertai dengan penarikan diri menteri dan timbalan menteri daripada kerajaan.
“Kalau inilah menjadi keputusan mereka, saya yakin rakan-rakan kita dalam MT yang mandatnya diberi kepada kita semua terutama menteri dan timbalan menteri, pengerusi GLC, malah seluruh ahli Parlimen akan 100 peratus akur dengan keputusan parti untuk menarik diri daripada ketajaan PN,” demikian antara petikan ucapannya.
Persoalannya, kenapa sekarang, setelah mengumumkan menarik sokongan terhadap Mahiaddin, tetapi ia tidak disertai dengan penarikan diri atau meletak jawatan daripada kerajaan?
Dengan kedegilan Mahiaddin yang terpamer ingin terus berpaut pada kuasa, sementara UMNO pula didapati lemah dalam keputusan yang dibuatnya, disertai dengan pemimpin UMNO dalam kerajaan sendiri lebih mementingkan jawatan daripada perjuangan dan enggan meletak jawatan, silap-silap Mahiaddon akan terus kekal untuk beberapa waktu lagi atau sehingga Parlimen dibubarkan.
Apa jadi kepada Zahid Hamidi dan UMNO ketika itu nanti?
Dalam waktu yang sama, dengan kuasa, helah mentafsir undang-undang yang berterusan dan ditambah dengan pelbagai “scheme of things” yang mampu ditawarkan oleh Mahiaddin, bukan saja hasrat UMNO untuk menjatuhkan Perdana Menteri tidak menjadi kenyataan, malah tidak mustahil keris yang dihunus untuk menikam musuh akhirnya membuatkan Zahid Hamidi sendiri yang akan terpelanting dan tersemban entah ke mana sebelum detik PRU15 ditetapkan.
(ShahbudinHusin 08/07/2021)

4.8

9

votes
Article Rating
Kongsikan artikel ini


ISMAIL SABRI – ALAT MAHIADDIN UNTUK PECAHKAN UMNO ATAU ALAT UMNO UNTUK CEPAT RAMPAS KERUSI PM?

Siapa sebenarnya Ismail Sabri Yaakob dalam perkelahian politik antara UMNO dengan Mahiaddin Md Yasin sekarang ini?
Pada awalnya, ketika nama beliau diumumkan secara mengejut sebagai Timbalan Perdana Menteri beberapa jam menjelang mesyuarat MT UMNO Rabu malam yang lalu, ramai yang melihat perlantikannya adalah untuk Mahiaddin meredakan suhu panas dan penolakan parti itu terhadapnya.
Berikutan MT UMNO pada Februari lalu telah membuat ketetapan menolak sebarang tawaran atau melobi jawatan nombor dua dalam kerajaan itu, perlantikan Ismail Sabri juga ditanggapi sebagai strategi Mahiaddin untuk memecah-belahkan parti itu.
Ia khususnya kerana UMNO memang diketahui sudah terpecah kepada dua kelompok – kluster kabinet dan kluster mahkamah – satu pihak mahu meneruskan sokongan terhadap Mahiaddin sehingga Parlimen dibubarkan dan satu pihak lagi mahu penarikan sokongan dilakukan serta-merta.
Menjelang mesyuarat MT Rabu lalu, pertembungan dua kumpulan itu amat ketara di mana selain Zahid Hamidi sibuk mengatur pertemuan demi pertemuan bagi mendapatkan sokongan untuk UMNO membuat ketetapan menarik sokongan secara serta-merta, Ismail Sabri juga tidak kurang rancaknya mengadakan perjumpaan.
Antara perjumpaan itu ialah yang diadakan di kediamannya selaku Menteri Pertahanan di Jalan Bellamy, berhampiran lokasi lama Istana Negara pada 3 Julai lalu.
Dengan dilantik sebagai Timbalan Perdana Menteri, tidak sukar meramalkan pertembungan antara beliau yang disokong oleh semua Ahli Parlimen UMNO yang memegang jawatan kerajaan dengan kem Zahid Hamidi yang dsokong kuat oleh Najib Razak pasti akan lebih memuncak.
Namun demikian, walaupun setelah Ismail Sabri dilantik Timbalan Perdana Menteri, mesyuarat MT UMNO akhirnya berjaya memuktamadkan keputusan menarik sokongan terhadap Mahiaddin dengan serta-merta.
Dengan itu, ada yang melihat keputusan tersebut sebagai kejayaan Zahid Hamidi dan perlantikan Ismail Sabri dianggap gagal menyelamatkan nasib Mahiaddin daripada diceraikan oleh UMNO.
Meski daripada segi prinsip dan moralnya, penarikan sokongan serta-merta itu menyebabkan Mahiaddin seharusnya berundur sebagai Perdana Menteri, tetapi disebabkan ia tidak disertai dengan arahan meletak jawatan kepada semua Ahli Parlimen UMNO yang berada dalam kerajaan, kedudukan Perdana Menteri seolah-olah tidak terjejas langsung dengan keputusan MT itu.
Ia kemudian diperkukuhkan lagi dengan kenyataan oleh Peguam Negara, Idrus Harun bahawa Perdana Menteri hanya boleh dijatuhkan di Parlimen, bukan melalui kenyataan media oleh mana-mana ketua parti politik.
Dilihat tambah tidak terjejas kedudukan Mahiaddin apabila Zahid Hamidi juga menyatakan keputusan MT turut menetapkan untuk memberi kebebasan kepada Ahli Parlimen UMNO dalam sebarang pengundian di dalam Parlimen.
Keadaan ini memperlihatkan Mahiaddin sepertinya bakal kekal sehingga Parlimen dibubarkan dan belum pasti juga dapat dijatuhkan jika Perdana Menteri tiba-tiba jadi berani dan membenarkan usul undi tidak percaya dibentangkan terhadapnya.
Kenyataan Zahid Hamidi yang memberi kebebasan dalam pengundian itu dengan mudah difahami sebagai memberi kelebihan kepada Mahiaddin kerana sudah pasti Ahli Parlimen UMNO yang berjawatan dalam kerajaan, khususnya Ismail Sabri yang baru dilantik sebagai Timbalan Perdana Menteri, tidak mungkin sampai hati untuk mengundi menjatuhkan Mahiaddin.
Begitu pun, walau hanya berbekalkan senjata menarik sokongan semata-mata yang tidak disertai arahan meletak jawatan dan kewajipan untuk Ahli Parlimen UMNO patuh kepada ketetapan mengundi mengikut hasrat parti di Parlimen, desakan agar Perdana Menteri meletak jawatan tetap diteruskan dan nampaknya seperti tidak akan berkesudahan.
Selain didesak berundur, naratif UMNO kemudiannya sedikit demi sedikit mula berubah dengan cuba menonjolkan Ismail Sabri adalah pengganti Perdana Menteri jika Mahiaddin berjaya diundurkan.
Menoleh ke belakang, inikah sebabnya Ismail Sabri sedia melanggar ketetapan MT sendiri dengan menerima jawatan Timbalan Perdana Menteri yang ditawarkan Mahiaddin?
Tambahan lagi, selain penerimaan jawatan Timbalan Perdana Menteri itu direstui Zahid Hamidi selaku Presiden UMNO, mesyuarat MT yang membuat keputusan menarik sokongan terhadap Mahiaddin turut merakamkan ucapan tahniah kepada Ismail Sabri.
Diberitakan Ismail Sabri juga menemui Zahid Hamidi beberapa jam sebelum mesyuarat MT diadakan untuk mendapatkan restu dan sokongan, sementara khabar lain menyebut, Najib juga turut ditemuinya untuk tujuan yang sama.
Apa sudah jadi kepada UMNO, daripada lebih setahun menolak jawatan Timbalan Perdana Menteri, tetapi tiba-tiba saja boleh berubah fikiran dengan memberi sokongan dan merestui Ismail Sabri menerima jawatan itu?
Apakah jika Hishammuddin Hussein yang ditawarkan jawatan tersebut, Zahid Hamidi, Najib dah UMNO masih sedia memberi sokongan dan restu?
Dalam hal ini, apakah Ismail Sabri sedang dipersiapkan dengan penuh strategi oleh UMNO untuk merampas jawatan Perdana Menteri dalam tempoh terdekat ini melalui tekanan yang akan terus dipertingkatkan terhadap Mahiaddin?
Apakah kedudukan Ismail Sabri yang tidak begitu kontroversi, boleh diterima pelbagai pihak dan mudah untuk dikira bicara menyebabkan UMNO, khususnya Zahid Hamidi dan Najib sedia untuk menonjolkannya bagi pertaruhan merampas jawatan Mahiaddin?
Tetapi, apakah Mahiaddin benar-benar mahu berundur atau beliau sebetulnya sudah tidak begitu sihat untuk terus menerajui negara sejak keluar hospital baru-baru ini?
Kalau mahu berundur pula, apakah beliau sedia menyerahkan jawatan Perdana Menteri kepada pemimpin daripada parti yang telah membuat ketetapan rasmi tidak menyokong dan mahu menjatuhkannya?
Apa nasib Bersatu, Hamzah Zainuddin dan Azmin Ali khususnyandalam PRU15 akan datang jika jawatan Perdana Menteri sudah diserahkan kepada pemimpin UMNO?
Damaikah hati dan lenakah tidur malam Mahiaddin, katalah jika benar beliau mahu menyerahkan jawatan Perdana Menteri kepada Ismail Sabri?
Daripada aspek yang lain, dengan kedudukan Ismail Sabri sekarang yang dilihat seumpama “double agent” – antara alat kepada Mahiaddin untuk memecah-belahkan UMNO, melemahkan Zahid Hamidi serta kluster mahkamah dengan dalam waktu yang sama merupakan alat kepada UMNO untuk merampas jawatan Perdana Menteri, apakah nasib beliau akhirnya?
Berjaya dalam salah satu misinya atau akan mati di tengah-tengah?
(ShahbudinHusin 09/07/2021)

5

2

votes
Article Rating
Kongsikan artikel ini


KETETAPAN MT UNTUK JATUHKAN PM TAK BERMAKNA APA2, SEKADAR KEPUTUSAN KUPANG TEMBAGA

Ketika mula-mula diumumkan tentang keputusan MT UMNO menarik sokongan secara serta-merta terhadap Perdana Menteri, Mahiaddin Md Yasin dua hari lalu, ramai yang kelihatan gembira dan cerita dengan berita itu.
Keputusan itu dilihat menunjukkan keberanian UMNO dalam membuat keputusan, sekaligus juga keberanian Ahmad Zahid Hamidi selaku Presiden UMNO merempuh segala rintangan dalam memuktamadkan ketetapan tersebut.
Dalam keadaan sokongan dimilikinya tidak solid, ditambah dengan sebahagian pemimpin UMNO sendiri lebih kemaruk mempertahankan jawatan dalam kerajaan berbanding memartabatkan perjuangan, mendapatkan dokongan majoriti untuk menyingkirkan Perdana Menteri bukanlah suatu perkara yang mudah.
Walaupun Mahiaddin bukan daripada UMNO, tetapi kerana kuasa Perdana Menteri yang dimilikinya, harus diakui lebih ramai manusia jadi terpesona dan ingin memeluk serta mencium tangannya berbanding disuruh memusuhi, apalagi menjatuhkannya.
Lantaran itu, keputusan MT UMNO yang akhirnya berjaya memuktamadkan ketetapan menarik sokongan secara serta-merta itu disambut dengan penuh rasa gembira.
Harapan awal banyak pihak, kalau pun dengan penarikan sokongan itu tidak menyebabkan Mahiaddin berundur dengan segera, setidak-tidaknya menteri dan timbalan menteri yang duduk dalam kerajaan akan secara sukarela meletak jawatan kemudiannya bagi memastikan keputusan MT itu benar-benar berhasil mencapai maksud yang diharapkan.
Tetapi, oleh kerana keputusan menarik sokongan itu tidak disertai dengan ketetapan Ahli-Ahli Parlimen dalam kerajaan mesti meletak jawatan, ternampaknya tiada siapa yang sedia meletakkan jawatan.
Bagi tujuan memaksa Mahiaddin meletak jawatan, sekiranya perkara itu tidak berlaku, langkah susulan yang sepatutnya diambil ialah semua Ahli Parlimen UMNO mesti menarik diri dan meletak jawatan daripada kerajaan.
Dengan itu, barulah Mahiaddin benar-benar hilang sokongan dan kerajaan akan tumbang, kecuali jika ada daripada 38 Ahli Parlimen UMNO yang enggan berbuat demikian dan mengambil keputusan keluar parti atau sedia untuk dipecat.
Malang sekali, selain tiada yang terlihat sedia meletak jawatan, sehari sebelum mesyuarat MT UMNO Selasa lalu, Ismail Sabri Yaakob sendiri telah menerima tawaran jawatan Timbalan Perdana Menteri yang ditawarkan Mahiaddin kepadanya.
UMNO pula dalam salah satu perincian mesyuarat MT pada malam tersebut turut merakamkan ucapan tahniah kepada Ismail Sabri.
Dalam hal ini, apakah UMNO sudah terlupa dengan ketetapan MT sendiri pada Februari lalu yang membuat keputusan menolak sebarang tawaran dan tidak akan melobi bagi jawatan Timbalan Perdana Menteri?
Di mana maruah UMNO, di sebalik sudah tersedia ketetapan menolak jawatan Timbalan Perdana Menteri, tetapi pemimpinnya sendiri menerima jawatan tersebut, bahkan parti sendiri mengucapkan tahniah kepada Ismail Sabri?
Apa sebenarnya perjuangan UMNO – pelahap jawatan atau mahu parti kembali dominan di persada kuasa dalam politik negara?
Dengan menerima jawatan Timbalan Perdana Menteri yang bermakna UMNO atau setidak-tidaknya Naib Presidennya lebih merapatkan lagi pelukannya kepada Mahiaddin, apakah langkah itu mampu membawa parti kembali dominan atau bakal kekal sebagai penumpang kepada Bersatu?
Lebih buruk, keputusan MT UMNO menarik sokongan terhadap Mahiaddin itu juga dilemahkan lagi dengan ketetapan memberi kebebasan kepada Ahli-Ahli Parlimennya membuat pilihan dalam sebarang pengundian di Parlimen.
Ketetapan memberi kebebasan itu diterkandung dalam audio Zahid Hamidi di akhir mesyuarat MT yang tular di media sosial sejak semalam dan kemudian disahkan lagi melalui kenyataan media Setiausaha Agung UMNO, Ahmad Maslan kemudiannya.
Meskipun Ahmad Maslan berkata, kebebasan itu harus membuatkan Ahli-Ahli Parlimen menjadikan keputusan MT UMNO menarik sokongan terhadap Mahiaddin sebagai panduan, soalnya siapa yang mahu mengikutinya?
Bagi menteri, timbalan menteri dan Ismail Sabri khususnya yang baru dilantik sebagai Perdana Menteri, panduan daripada jawatan yang dilantik oleh Mahiaddin dalam kerajaan pasti lebih kuat tarikannya berbanding panduan MT yang hanya sekadar panduan kosong semata-mata.
Kalau panduan agar tidak menerima jawatan Timbalan Perdana Menteri pun senang-senang boleh dilanggari, di mana susahnya bagi Ahli-Ahli Parlimen yang berjawatan dalam kerajaan dengan gaji lumayan puluhan ribu sebulan atau bagi mereka yang takut diseret ke mahkamah untuk mengundi menyokong kerajaan di Parlimen?
Bahkan, belum sidang Parlimen diadakan pun sudah keluar kenyataan media yang mewakili Ahli-Ahli Parlimen BN menyatakan mereka tetap akan menyokong kepimpinan Mahiaddin.
Tidakkah semua ini memalu dan mengaibkan keputusan UMNO kerana dengan jelas Ahli Parlimen lebih menyokong Mahiaddin daripada ketetapan parti?
Hakikatnya, membuat ketetapan menarik sokongan terhadap Mahiaddin, namun tidak disertai arahan meletak jawatan dan kemestian mengundi dalam Parlimen mengikut kehendak parti, bukan saja menjadikan ketetapan itu tidak bermakna, bahkan umpana lawak jenaka mega.
Apa gunanya menarik sokongan terhadap Mahiaddin jika Ahli Parlimennya tetap diberi kebebasan dan tidak dihalang untuk menyokong Perdana Menteri?
Apa nilai parti yang tinggal akhirnya dalam keinginan untuk menumbangkan Mahiaddin kalau ia tidak disertai kewajipan patuh atau akur dengan keputusan yang telah dimuktamadkan tidak lagi menyokong Perdana Menteri?
Dalam hal ini, sebelum lebih teruk diketawakan, ada baiknya Zahid Hamidi dan MT UMNO batalkan saja keputusan menarik sokongan terhadap Mahiaddin itu.
Membuat keputusan menarik sokongan yang bertujuan menjatuhkan Mahiaddin, tapi tidak disertai dengan arahan meletak jawatan dan kemestian kepada Ahli-Ahli Parlimen UMNO untuk patuh kepada ketetapan parti hanya menjadikan keputusan MT tidak berguna apa-apa dan umpama kupang tembaga.
Bukan saja Mahiaddin terus boleh ketawa dengan keputusan karut itu, malah Annuar Musa dan Shahidan Kassim pun rasa-rasanya tak henti-henti mengekek mentertawakannya.
(ShahbudinHusin 09/07/2021)

4.2

5

votes
Article Rating
Kongsikan artikel ini


BERAPA LAMA LAGI RAKYAT MAMPU BERTAHAN DALAM KESENGSARAAN DI BAWAH KERAJAAN GAGAL MAHIADDIN INI?

Sejak UMNO mengumumkan menarik sokongan terhadap Mahiaddin Md Yasin Rabu lalu, soalan paling kerap ditanyakan kepada saya ialah bila Perdana Menteri mahu letak jawatan?
Kawan-kawan, kaum keluarga dan dengan sesiapa yang saya sempat bertemu dan berbual-bual, apabila perbualan berkisar tentang Covid19, susulannya mereka pasti akan bertanya tentang kedudukan Mahiaddin sebagai Perdana Menteri.
Ternampak dalam hal ini, rakyat sekarang sudah tidak tahan dan begitu mengharapkan beliau akan segera mengundurkan diri.
Penarikan sokongan secara serta-merta oleh UMNO itu, dari segi prinsip dan moralnya, memang suatu pukulan maut yang memerlukan Mahiaddin meletak jawatan.
Dengannya Mahiaddin sudah sah tiada lagi majoriti kerana sebagaimana ketika beliau mengangkat sumpah sebagai Perdana Menteri dahulu yang antaranya melalui sokongan ketua-ketua parti, termasuk daripada Zahid Hamidi, kini sokongan daripada UMNO yang mewakili 39 Ahli Parlimen sudah pun ditarik balik.
Bermakna dari segi moral dan prinsipnya, walaupun belum disahkan melalui undi di dalam Parlimen, kiranya Mahiaddin seorang yang berprinsip dan bermoral tinggi dalam hidupnya, beliau wajib meletakkan jawatannya.
Menunggu sehingga sidang Parlimen diadakan atau meminta Peguam Negara memberikan hujah bahawa kenyataan ketua parti sebagai tidak sah untuk menjatuhkan Perdana Menteri, tidak lebih hanya helah Mahiaddin semata-mata.
Jika tidak sah dijatuhkan melalui sokongan parti, mengapa semasa dilantik dahulu, sokongan ketua-ketua parti dianggap sebagai sah?
Mengapa selepas dilantik, Mahiaddin tidak pernah, malah mengelak-ngelak untuk mengesahkan kedudukannya di dalam Parlimen?
Terlihat di sini Mahiaddin bukanlah seorang pemimpin yang bermoral tinggi dan berprinsip dalam perjuangan politiknya.
Daripada mula dilantik melalui pengkhianatan dan pintu belakang, ketika berkuasa dengan mengelak keduduknnya disahkan di Parlimen dan sehinggalah hampir dijatuhkan sekarang, semua kaedah yang digunakannya seperti melaksanakan darurat adalah bertentangan dengan prinsip moral yang sepatutnya.
Maka, untuk mengharapkan beliau jadi bermoral dan berprinsip dengan sedia meletakkan jawatan hanya kerana ketetapan UMNO yang telah menarik sokongan terhadapnya dan dengan itu kedudukannya tiada lagi majoriti, boleh dikata mustahil sekali.
Sebagaimana sebelum ini beliau selalu mengelak-ngelak dan menggunakan pelbagai strategi bagi mempertahankan jawatannya, selepas ini pun beliau akan terus berdalih lagi dengan pelbagai alasan yang lain.
Nama untuk meletak jawatan begitu saja dan semata-mata disebabkan ada tekanan, mustahil sekali kita berharap dengannya.
Cuma, dengan hidup rakyat makin sengsara, ekonomi makin parah dan kegagalan kerajaan terus bertambah, berapa lama lagikah rakyat sanggup hidup di bawah kepimpinan Perdana Menteri yang gagal dengan teruk ini?
PKP demi PKP, darurat lagi dan dengan pelbagai SOP diperkenalkan, tetapi melihatkan angka kes makin meninggi yang membuatkan rakyat dikurung di rumah sudah entah berapa ratus hari, perasaan sakit hati dan marah mereka kepada kerajaan dan Mahiaddin memang di tahap paling tinggi sekarang ini.
Di kalangan rakyat biasa dan di ceruk mana sekali pun tika ini, hampir tidak kedengaran lagi suara yang menyokong dan memujinya.
Tambahan lagi, di sebalik kes yang kian meninggi setiap hari dan ramai yang bunuh diri, Mahiaddin tetap sanggup berbelanja besar membuat perlantikan demi perlantikan, termasuk mengisi jawatan Timbalan Perdana Menteri demi untuk mengekalkan lagi kuasanya.
Realitinya perlantikan Ismail Sabri Yaakob sebagai Timbalan Perdana Menteri di mana sebelum ini peranannya adalah mengetuai kluster keselamatan berkaitian Covid19 tidak mungkin membawa apa-apa perubahan kepada usaha membendung dan menangani krisis yang sedang negara hadapi, melainkan untuk kepentingan politik Mahiaddin dan untuk tujuan menghuru-harakan lagi UMNO.
Dalam amalan demokrasi berparlimen di bawah sistem Raja Berperlembagaan yang kita amalkan, pertukaran kerajaan atau Perdana Menteri hanya boleh berlaku melalui tiga cara – pilihanraya umum, undian di Parlimen atau Perdana Menteri itu sendiri meletak jawatan yang bermakna kerajaan akan tumbang dengan sendirinya.
Menjatuhkan Perdana Menteri atau kerajaan melalui kebangkitan rakyat tidak pernah lagi berlaku di negara kita, meskipun di banyak negara lain ia sudah dianggap perkara biasa.
Di negara jiran seperti Thailand dan Indonesia misalnya, kebangkitan rakyat dengan demontrasi berhari-hari di jalanraya sudah pernah membuahkan kejayaan menukar kerajaan dan Perdana Menteri.
Apakah jika kedegilan Mahiaddin untuk berundur kian berpanjangan, sementara ruang untuk menukar Perdana Menteri melalui proses Parlimen terus ditutup dengan pelbagai helah serta alasan, ditambah dengan hidup rakyat yang kian sengsara dan tertekan, semua itu akhirnya mampu mencetuskan suatu kebangkitan rakyat yang tidak pernah kita bayangkan?
(ShahbudinHusin 10/07/2021)

4

6

votes
Article Rating
Kongsikan artikel ini


MAHIADDIN AKAN TERUS DALAM TEKANAN – AHLI MT UMNO

Ada dua sebab orang PPBM meroyan. Pertama, UMNO tarik sokongan kepada Perdana Menteri. Muhyiddin adalah Presiden PPBM. Itu jejas maruah mereka.
Mereka bimbang jika Kerajaan PN tumbang, mereka hilang kedudukan dan jawatan.
Itu berlaku di Johor, Melaka, Perak dan Kedah. Apabila Kerajaan PN jatuh ramai orang PPBM hilang jawatan Exco, GLC negeri, ahli Majlis dan Ketua Kampong.
Kedua, mereka meroyan kerana jawatan TPM diberi kepada UMNO. Kenapa tidak bagi pada Azmin dan Hamzah?
Kenapa UMNO diberi keistimewaan? Mesti ada orang PPBM tidak berpuasa hati. Itu bunuh parti sendiri.
Muhyiddin akan berdepan pemberontakan dari dalam. Muhyiddin akan dituduh mahu lepas tengkuk sendiri. Orang sendiri terkapai kapai.
PAS juga meroyan. Hempas pulas pertahan Kerajaan PN. Tetapi jawatan “Menteri Kanan” pun tidak merasa.
Makin kuatlah tekanan kepada PM 8 untuk letak jawatan.
DR. PUAD ZARKASHI
Ahli MT UMNO.

5

2

votes
Article Rating
Kongsikan artikel ini


APA JUGA USAHA MENJATUHKAN MAHIADDIN MEMANG TINDAKAN BERMAIN POLITIK, TAPI…

Berikutan keputusan UMNO menarik sokongan terhadap Perdana Menteri, Mahiaddin Md Yasin, ada pihak yang takut kehilangan jawatan serta kedudukan berkata, sekarang bukan masanya untuk bermain politik dan jatuh-menjatuhkan kerajaan.
Kata pihak tersebut lagi, tumpuan sekarang seharusnya difokuskan untuk menangani Covid19 yang kesannya merata kepada seluruh kehidupan manusia.
Sebelum ini, ketika Anwar Ibrahim berkali-kali cuba menukar kerajaan, itulah jugalah hujah mereka.
Lagi-lagi jangan bermain politik dan kita semua harus bersama-sama dengan kerajaan.
Agaknya, mereka yang takut hilang jawatan dan kedudukan ini lupa, Mahiaddinlah sebenarnya yang paling banyak bermain politik demi kuasa sejak Covid19 melanda negara.
Kenapa setelah lebih setahun berlalu, disertai dengan pelbagai PKP, darurat dan entah apa-apa lagi, tetapi Covid19 tidak juga berkurangan jumlahnya?
Realitinya, semua itu adalah disebabkan Mahiaddin tidak henti-henti bermain politik dengan berselindung dan menggunalan alasan Covid19 dalam semua tindakannya.
Memecat musuh-musuh politiknya dalam Bersatu, termasuk Tun Mahathir Mohamad, menjatuhkan kerajaan Sabah pimpinan Shafie Apdal, menggantung Parlimen dan membuat lantikan demi lantikan yang bersifat potik adalah antara percaturan yang dilakukan Mahiaddin yang tiada kena-mengena langsung dengan usaha memerangi Covid19, tetapi dilakukan ketika wabak tersebut tengah menggila.
Selain ada di antara tindakan itu menyumbang kepada peningkatan kes seperti PRN Sabah contohnya,!selebihnya hanya untuk mengekalkan kuasa semata-mata.
Kalau mahu dikira lagi, PKP demi PKP dengan kes turun naik mengikut sama ada terancam atau tidak kerusi Perdana Menteri yang didudukinya, majoriti rakyat juga percaya ia adalah suatu perlaksanaan yang berniat politik sifatnya.
Kalau tidak bersifat politik, takkanlah sampai tiga kali Yang Dipertuan Agong perlu bertitah tentang keperluan Sidang Parlimen diadakan dengan segera?
Jika kerajaan memberi tumpuan sepenuhnya untuk menangani Covid19 dan tidak gila untuk mengekalkan kuasa, tentunya rakyat tidak menderita seperti sekarang ini.
Negara lain boleh menangani Covid19 dengan lebih baik, termasuk yang lebih mundur daripada kita seperti Vietnam misalnya, kenapa kita berterusan gagal dan menjadikan hidup dalam sengsara yang berpanjangan?
Jawabnya tidak lain ialah kerana kerajaan dan Mahiaddin telah gagal dan hanya memperalatkan Covid19 ini untuk politik dan kelangsungan kuasanya.
Sepatutnya, dengan gagal yang berterusan itu sehingga kes bunuh diri sudah jadi berita biasa dalam negara, Mahiaddin ada perasaan malu untuk terus kekal dan menikmati gaji lumayannya.
Tidak malukah beliau dengan gaji lumayan yang dikaut, jumlah kabiinet terbesar, berbelanja sesuka hati dan lantikan politik dibuat tanpa henti, sedangkan hasilnya hanya menyebabkan rakyat tambah susah derita, selain ada yang tidak tidak tahan meneruskan hidup, lalu memilih mengambil nyawa sendiri?
Sekarang beliau dikhabarkan tidak begitu sihat dengan penyakit lama menyerangnya kembali, sampaikan kena cirit-birit pun kena seminggu perlu berehat di hospital.
Dalam keadaan ini, kenapa tidak mahu berhenti, malah melantik lagi Timbalan Perdana Menteri yang tujuannya semata-mata mainan politik untuk memecahkan lawan dan melindungi kerusi yang sedang diduduki?
Maka itu, apa pun usaha untuk menjatuhkan Mahiaddin sekarang ini, terbaru melalui keputusan UMNO menarik sokongan, memang ia bersifat politik, tetapi ia adalah untuk melawan permainan politik Perdana Menteri yang memperalatkan semua perkara untuk kepentingan kuasanya dan bukan untuk menyelesaikan masalah negara.
Kiranya permainan politik Mahiaddin tidak dilawan dengan mainan politik yang bertujuan menukarnya, rakyat akan terus sengsara dan derita kehidupan mereka.
Selagi beliau tidak ditukar, apa pun dilakukannya untuk menangani Covid19 akan terus gagal dan negara tidak akan mampu bergerak ke mana-mana.
Pemimpin yang gagal, melakukan usaha pula dengan cara yang sama berkali-kali, tidak habis-habis mengurung rakyat tanpa henti, tidak mungkin dapat menghasilkan keputusan yang berbeza.
Untuk mendapatkan keputusan yang berbeza, jawatan Perdana Menteri mesti diisi oleh pemimpin yang berbeza juga.
Sebab itu, rakyat tiada pilihan lain melainkan harus memberi sokongan kepada apa juga permainan politik yang secara kasarnya nampak dilihat untuk menumbangkan Perdana Menteri semata-mata.
Memang luarannya nampak begitu, tetapi hasrat sucinya ialah untuk mengeluarkan rakyat serta negara ini daripada ketidaktentuan dan penyeksaan berpanjangan yang dilakukan oleh Mahiaddin yang kerjanya asyik bermain politik untuk kuasa saja.
Malah, kalau perlu, rakyat sendiri sepatutnya bangun bersatu hati untuk sama-sama menumbangkan kerajaan dan Mahiaddin yang realitinya keberadaan beliau di kerusi Perdana Menteri itu hanya menyusahkan lagi kehidupan kita.
(ShahbudinHusin 11/07/2021)

4.8

5

votes
Article Rating
Kongsikan artikel ini


NAJIB GESA MAHIADDIN SEGERA UNDUR, RAMAI PEMIMPIN DUNIA DIGANTI TAPI TAK JEJAS PUN USAHA TANGANI COVID19

Ada yang kata menukar PM sekarang akan menjejaskan usaha kerajaan melawan Covid.
Tapi jika semakin gagal melawan Covid selama 7 bulan dengan kuasa penuh Darurat, apa lagi nak dikato?
Sudah tentu seorang perlu bertanggungjawab atas kegagalan bersambung kegagalan kerajaan yang banyak mengorbankan nyawa manusia dan menyusahkan seluruh Rakyat Malaysia.
Ramai yang berpendapat bahawa usaha kerajaan Amerika Syarikat membendung Covid menjadi lebih baik setelah presiden Joe Biden ganti Trump.
PM Édouard Philippe dan seluruh kabinetnya letak jawatan setelah gagal bendung Covid dan selamatkan ekonomi pada Julai 2020 tidak pula jejas usaha kerajaan Perancis lawan Covid.
Yoshihide Suga ganti Shinzo Abe sebagai PM pada Sept 2020 tak menggangu usaha kerajaan Jepun lawan Covid.
Giuseppe Conte letak jawatan pada Jan 2021 untuk pikul tanggung jawab atas kegagalan melawan Covid tidak jejas usaha kerajaan Itali bendung Covid.
Khurelsukh Ukhnaa letak jawatan sebagai PM pada Jan 2021 setelah dituduh gagal lawan Covid tidak pula ganggu usaha kerajaan Mongolia lawan Covid.
Igor Matovic letak jawatan pada Mac 2021 untuk pikul tanggung jawab atas kegagalan melawan Covid tidak jejas usaha kerajaan Slovakia melawan Covid.
Kerajaan terus jalan dan dasar-dasar baharu setiap kerajaan baharu yang tukar PM lebih menyakinkan Rakyat.
Program vaksinasi langsung juga tidak akan tergugat sebab bukan menteri-menteri yang turun ke padang untuk suntik vaksin.
Adakah penjawat awam tiada kebolehan untuk memastikan vaksin diberi pada Rakyat?
UMNO tak gila kuasa.
Cadangan UMNO ialah PM8 perlu mengambil tanggungjawab untuk undur setelah keadaan Covid dan ekonomi negara tambah berkali ganda lebih teruk biarpun kerajaan telah diberi kuasa penuh Darurat selama 7 bulan.
Sebab menteri UMNO tutup pintu depan tapi ada orang lain berkali-kali buka pintu belakang.
Sebab kita tengok kerajaan hari ini tidak stabil dengan majoriti tipis atau tiada majoriti.
Sehingga tugas memelihara, melindungi katak-katak serta pengkhianat dengan menjayakan “scheme of things” menjadi keutamaan kerajaan.
Sehingga YDP Agong dan Raja-Raja Pemerintah terpaksa bersuara.
UMNO cuma mahu seorang PM dan pengerusi MKN baharu untuk fokus menyelesaikan masalah Covid secepat mungkin tanpa memikir bagaimana nak kekalkan kuasa atau katak yang mana lagi boleh dibeli.
Selepas satu tempoh yang pendek antara 3 hingga 6 bulan dan setelah negara capai imuniti kelompok dan Covid selesai, parlimen akan dibubar dan mandat akan diserahkan kepada Rakyat semula untuk menyelesaikan masalah kerajaan tidak stabil yang penuh dengan katak-katak dan penderhaka – selari dengan kehendek Muafakat Nasional pada bulan Februari 2020 selepas kerajaan PH tumbang.
Selari juga dengan jaminan PM8 untuk melaksanakan PRU secepat mungkin dalam tempoh setahun selepas penubuhan kerajaan PN seperti yang dijanji dia pada UMNO masa dia meminta kita beri sokongan pada dia.
UMNO mahu serahkan kembali kuasa. UMNO tak mahu beli katak, tak ada “scheme of things” atau buat darurat dengan alasan demi alasan bodoh untuk kekalkan kuasa.
Jadi, tang mana yang UMNO gila kuasa?
Tiada jaminan UMNO atau BN akan menang.
Lagipun, PH dan PN sering kata pentadbiran mereka semasa jadi kerajaan amat berjaya dengan track rekod yang baik.
Sebab itu, PH dan PN tak perlu takut pada mandat Rakyat.
Lagipun, PN dan PH bukan sering tuduh UMNO dan BN penuh rasuah, rasis dan tak kompeten?
Jadi, bagaimana pula UMNO dan BN ada peluang untuk menang?
Tapi menang atau tidak, masalah utama kerajaan tidak stabil dengan majoriti tipis bukan pilihan Rakyat yang kurang meyakinkan Rakyat dan pelabur asing akan diselesaikan secepat mungkin tanpa diheret berpanjangan selama dua tahun lagi untuk membawa lebih banyak kerosakan pada negara.
NAJIB RAZAK
Bekas Perdana Menteri.

4.5

6

votes
Article Rating
Kongsikan artikel ini


BILA LAGI MAHIADDIN MAHU BERHENTI, APAKAH MENUNGGU RAKYAT MENGHAMBATNYA?

Adalah sesuatu yang sangat malang apabila negara sedang dalam keadaan krisis dan rakyat pula bertempiaran tanpa haluan untuk meneruskan kehidupan, tetapi wajah dan suara Perdana Menteri selaku ketua kerajaan langsung tidak kelihatan.
Di mana sebenarnya Mahiaddin Md Yasin ketika ini?
Bersembunyi di rumah kerana tengah bingung memikirkan masa depan?
Terlantar tidak sihat lantaran penyakit lama dikhabarkan mula menyerang kembali?
Tidak sedarkah Mahiaddin bahawa ada rakyat ketika ini bukan saja terlalu bergantung kepada bantuan daripada mana-mana pihak untuk meneruskan kehidupan, malah sampai berebut-rebut makanan bagi memastikan keluarga serta anak-anak tidak mati kelaparan?
Tidak sedar jugakah beliau ada rakyat yang sudah ke peringkat meminta-minta kepada sesiapa saja dek kerana kelapatan tiada makanan?
Kalau ketika kuasa dan jawatannya terancam, beliau boleh dengan segera mengisi jawatan Timbalan Perdana Menteri bagi tujuan memastikan hayat kuasanya dapat dipanjangkan, kenapa dalam membela dan memastikan rakyat tidak mati kerana tak makanan, sepatah ayat atau sehelai kenyataan media dalam bentuk pdf pun tidak mampu dikeluarkan?
Dalam keadaan negara tidak stabil dan ramai rakyat sedang susah seperti sekarang ini, waima di negara yang tiada agama sekali pun, pemimpin mereka biasanya tidak menyembunyikan diri atau diam kaku begitu saja.
Konon mengaku PN ini kerajaan Melayu Islam, namun inikah perangai Perdana Menterinya?
Kalau tidak sihat atau tidak upaya lagi meneruskan kerja mengurus negara dan menjaga rakyat, bukankah lebih baik berhenti saja dengan segera?
Mahu tunggu apa lagi?
Kenapa terus-menerus menyeksa rakyat yang tidak berdosa?
Dalam keadaan kepimpinannya yang gagal berpanjangan dan rakyat sudah jadi semakin meluat serta benci kepadanya, Mahiaddin sepatutnya tidak berlengah lagi untuk mengundurkan diri.
Lagi lama beliau cuba bertahan dengan pelbagai helah, sedangkan rakyat makin menolaknya, ia hanya akan menambahkan lagi kebencian terhadapnya.
Lebih daripada itu, kedegilan untuk berundur itu juga memberi risiko yang buruk kepada Bersatu dan para pemimpinnya yang lain untuk menang lagi dalam PRU akan datang nanti.
Rakyat pasti akan melihat Bersatu dan pemimpinnya yang bersungguh-sungguh membela Mahiaddin sekarang sebagai kelompok yang bersekongkol dengan kegagan juga dan seterusnya enggan memberi undi lagi kepada mereka.
Dengan itu, kedegilan Mahiaddin sekarang ini bukanlah sesuatu yang baik, tidak saja kepada dirinya, tetapi juga kepada Bersatu khasnya dan PN amnya.
Risiko untuk mereka yang bersamanya sekarang terus ditolak adalah lebih besar berbanding kemungkinan diundi lagi.
Lagi lama berdegil dan enggan berundur, kemarahan rakyat turut jadi bertambah besar.
Apakah beliau hendak menunggu lebih ramai yang bunuh diri dan mati kerana tertekan dalam kehidupan, baru mahu sedar diri untuk berundur diri?
Kalau sampai ke tahap itu, tidak mustahil nantinya Mahiaddin akan menjadi Perdana Menteri pertama negara yang akan dihalau dan dihambat keluar oleh api kemarahan rakyat sebagaimana pernah berlaku di beberapa negara jiran dan di Timur Tengah sebelum ini.
Sejarah itulah yang Mahiaddin mahu tunggu?
(ShahbudinHusin 12/07/2021)

4.4

10

votes
Article Rating
Kongsikan artikel ini


KONGSILAH GAMBAR2 DI TURKI, USIK NAJIB KEPADA AZMIN

Sayang sekali.
Kali terakhir saya di Istanbul tahun 2017.
Tiba lewat malam.
Keesokannya saya dan pemimpin negara-negara Islam adakan sidang kemuncak OIC.
Saya bawakan suara Malaysia berhubung dengan isu Baitulmuqaddis.
Sehari penuh saya meeting sampai lewat malam.
Kemudian ke Bahrain atas jemputan PM Bahrain YM Putera Khalifa dan mengadap Raja Bahrain.
Sayang sekali.
Tak sempat ke Hagia Sophia.
Min, cantik ke tempat ni?
Ambil gambar share lah dengan kita ye.
Tak ada peluang sampai nak buat macam mana kan?
Dapat tengok gambar pun happy dah.
NAJIB RAZAK
Bekas Perdana Menteri.

4.2

5

votes
Article Rating
Kongsikan artikel ini


APA JENIS PERDANA MENTERI YANG ADA SEKARANG?

Selaku Ketua Majlis untuk Parlimen, tolonglah pastikan Parlimen dapat bersidang dengan baik, bukan sekadar cincai-cincai buat pengumuman lepaskan tengkuk.
Tak sampai dua minggu lagi persidangan khas Parlimen dijadualkan iaitu pada 26 Julai 2021.
Namun sehingga kini Ahli-ahli Parlimen masih tidak menerima sebarang pemakluman mengenai aturan persidangan.
Contohnya, setiap kali sebelum persidangan, Ahli Parlimen diminta mengemukakan soalan-soalan kepada Menteri.
Persidangan kali ini kami masih tidak diminta berbuat demikian, adakah sesi kali ini Ahli Parlimen nak bertanyakan soalan juga tidak dibenarkan?
Semalam Dato’ Seri Anwar Ibrahim telah menghantar suatu usul bagi memastikan sidang dewan akan datang mesti membahaskan Ordinan Darurat, situasi pandemik COVID-19, kadar vaksinasi, kadar ujian saringan serta perincian terkait perbelanjaan dan Pelan Pemulihan Negara yang diumumkan kerajaan.
Walaupun Perikatan Nasional masih berdolak-dalik, kita perlu sedaya upaya mencari ruang bagi memastikan perbahasan yang telus dan komprehensif akan berjalan dalam ruang lingkup demokrasi berparlimen serta lunas-lunas negara hukum (rule of law).
Adakah PN mempunyai ‘political will’ untuk perbaiki kesilapan?
Entahlah, kalau yang berkuasa bagus dan komited, keadaan negara tidaklah seteruk seperti sekarang.
AKMAL NASIR
Ahli Parlimen Johor Bahru.

5

2

votes
Article Rating
Kongsikan artikel ini


BANYAK LAGI PEMBERSIHAN HARUS ZAHID HAMIDI LAKUKAN, ANNUAR MUSA YANG TERAWAL KONGSI AUDIO RAKAMAN SEMESTINYA DISIASAT

Presiden UMNO, Ahmad Zahid Hamidi hari ini memecat Ahli Parlimen Pasar Salak, Tajuddin Abdul Rahman daripada jawatannya sebagai Pengarah Pilihanraya UMNO.
Jawatan tersebut kini dipegang oleh Mohamad Hasan, Timbalan Presiden UMNO yang juga Pengerusi War Room UMNO serta BN.
Walaupun ramai yang melihat pemecatan Tajuddin itu berikutan kritikannya terhadap pucuk pimpinan UMNO setelah tersebarnya audio rakamannya dalam mesyuarat MT pada 7 Julai lalu, hakikat yang perlu disedari, tindakan diambil terhadap bekas Pengerusi Prasarana yang dipecat sebelumnya oleh Menteri Kewangan itu adalah kerana faktor kesetiaan.
Lantaran kecondongannya yang begitu ketara kebelakangan ini kepada Mahiaddin Md Yasin, tidak munasabah lagi jawatan Pengarah Pilihanraya UMNO disandang olehnya.
Jawatan Pengarah Pilihanraya UMNO semestinya dipegang oleh pemimpin yang setia kepada parti dan pucuk pimpinan, bukan kesetiaan seseorang yang boleh diragui.
Maka, tindakan Zahid Hamidi memecatnya bukan saja tepat, malah suatu tindakan terpuji untuk membersihkan parti.
Sebelum ini, Zahid Hamidi juga telah memecat Annuar Musa sebagai Setiausaha Agung BN dan Shahidan Kassim daripada jawatan Pengerusi UMNO Perlis.
Pemecatan kedua-dua mereka juga ada kaitan dengan faktor kesetiaan serta sebahagian usaha membersihkan partiZ
Untuk memastikan UMNO kembali dominan, lebih-lebih lagi setelah memutuskan menarik sokongan terhadap Mahiaddin, membersihkan parti daripada unsur-unsur ketidaksetiaan adalah sangat penting.
Ketidaksetiaan tidak boleh dibiarkan wujud dalam UMNO, bahkan dalam mana-mana parti kerana ia akan menghalang usaha untuk mencapai kejayaan.
Dalam hal ini, Zahid Hamidi tidak harus berhenti daripada terus melakukan pembersihan kerana kalau dilihat perkembangan terkini di mana audio rakaman mesyuarat MT pun boleh dibocorkan, banyak lagi tindakan harus dilakukannya.
Selepas Tajuddin, jika ada lagi yang perlu dipecat atau diambil tindakan, jangan takut melakukannya.
Elemen tiada kesetiaan, curang terhadap perjuangan dan lebih condong kepada lawan di kalangan ahli MT sendiri harus dibendung sehabis-habisnya.
Audio rakaman mesyuarat MT yang baru-baru ini dibocorkan dan seterusnya didedahkan di media sosial, sudah pasti ia dilakukan oleh kalangan ahli MT sendiri.
Kalau bukan ahli MT UMNO sendiri yang merakamnya, siapa lagi?
Tambahan lagi, dengan mesyuarat dilakukan melalui aplikasi zoom, bukan saja mana-mana ahli MT bebas melakukan rakaman, malah kalau mahu, sesiapa saja boleh juga mengajak orang lain berada di sebelahnya untuk turut sama meneliti perjalanan mesyuarat.
Dan melihat bagaimana ia dibocor dan didedahkan satu demi satu di media sosial, tidak mustahil sebenarnya rakaman penuh mesyuarat MT itu turut dihantar satu salinan kepada pengetahuan Mahiaddin.
Lebih buruk daripada segala itu, Annuar Musa, bekas Setiausaha Agung UMNO, bekas Ketua Penerangan UMNO dan bekas ahli MT UMNO adalah antara yang paling awal meviralkan audio rakaman tersebut di media sosial.
Apakah dalam hal ini, dengan segala jawatan penting yang pernah dipegangnya, beliau tidak tahu bahawa adalah salah dari segi disiplin dan etika mendedahkan butiran mesyuarat MT kepada umum?
Meski beliau mendakwa memperolehinya daripada ‘bilik sebelah’ dan melalui kiriman orang lain kepadanya, perkara itu harus disiasat dengan teliti dan hingga ke akar umbi.
Zahid Hamidi harus mengarahkan siasatan lanjut dilakukan terhadap Annuar tentang bagaimana beliau yang bukan ahli MT UMNO boleh menjadi antara yang paling awal memperolehi audio rakaman itu, seterusnya mendedahkannya dalam media sosial.
Apakah mendedahkan dalam media sosial bukan suatu kesalahan yang boleh diambil tindakan?
Kepada Zahid Hamidi, jangan berhenti setakat memecat beberapa pemimpin, dengan terbaru Tajuddin, dalam usaha untuk membersihkan parti.
Selepas UMNO memutuskan menarik sokongan terhadap Perdana Menteri dan tentunya banyak lagi asakan harus dilakukan untuk memastikan Mahiaddin dapat diundurkan, bermakna lebih banyak lagi pembersihan harus dilakukannya kerana mereka yang ingin mempertahankan jawatan dan kedudukan peribadi, bukan memikir kelangsungan masa depan parti, tidak akan berhenti dengan cara-cara kotornya.
(ShahbudinHusin 13/07/2021)

4.3

6

votes
Article Rating
Kongsikan artikel ini


KESETIAAN DALAM UMNO SUDAH HANCUR, TINDAKAN KELUAR KERAJAAN TAK BOLEH DILENGAHKAN LAGI

Nampaknya satu demi satu rakaman audio mesyuarat MT UMNO pada 7 Julai lalu dibocorkan kepada umum.
Setelah sebelum ini audio Zahid Hamidi dan Abdul Rahman Dahlan dalam mesyuarat tersebut dibocorkan, semalam audio Tajuddin Abdul Rahman pula didedahkan.
Dengan berturut-turut audio itu didedahkan, sepertinya ada pihak tertentu sedang memiliki rakaman penuh keseluruhan mesyuarat MT itu.
Sehari dua akan datang entah audio siapa lagi akan menjadi mengisi halwa telinga kita.
Dengan ada pemimpin UMNO yang pernah berada dalam MT turut bangga berkongsi rakaman audio itu di media sosial, pembocoran itu tidak lain bertujuan mewujudkan kekeliruan, kecelaruan, huru-hara dan penentangan dalam UMNO sendiri terhadap kepimpinan sedia ada.
Mereka itu tentunya sedar dan faham bahawa butiran mesyuarat adalah sulit dan bukan untuk diperdengarkan kepada umum secara terbuka, tetapi demi kepentingan politik, semua itu telah dipersetankan sesuka hatinya.
Dalam hal ini, yang jelas, kesetiaan di kalangan pemimpin dan ahli MT kepada parti sendiri telah mula luntur dek kepentingan jawatan serta kedudukan, walaupun sekadar jadi penumpang.
Keutamaan mereka hanyalah kuasa, jawatan dan kedudukan tanpa menghiraukan tindakan itu akan memusnahkan masa depan parti sendiri.
Berikutan perkembangan ini dan sebelum petualang lebih bebas bergentayangan dengan misi mereka meniupkan angin kehancuran, UMNO di bawah kepimpinan Ahmad Zahid Hamidi wajar bertindak pantas dan tifak lagi berdiam diri.
Keputusan MT UMNO baru-baru ini yang sekadar mengambil ketetapan menarik sokongan secara serta-merta terhadap Mahiaddin Md Yasin sambil menggesa Perdana Menteri meletak jawatan dengan segera, jelas tidak memadai dan tidak menggoncang langsung kerusi yang didudukinya.
Setelah UMNO mengumumkan menarik sokongan, hanya seorang dua saja Ahli Parlimen yang berani secara terbuka memaklumkan mereka akur dengan ketetapan parti dan dengan itu tidak lagi menyokong Perdana Menteri.
Selebihnya hanya diam membatu, jauh sekali untuk berani melepaskan jawatan dan kedudukan dalam kerajaan.
Pihak yang menentang seterusnya tampil dengan pelbagai agenda untuk menggagalkan ketetapan MT itu sehingga ternampak kini yang bergoncang ialah UMNO dan bukannya Mahiaddin.
Walaupun ada pihak dalam UMNO mengatakan, keputusan menarik sokongan itu akan dapat dilihat hasilnya apabila Parlimen bersidang pada 26 Julai ini, namun apa jadi kiranya sidang lima hari itu nanti sekadar sesi taklimat serta ceramah daripada kerajaan kepada Ahli-Ahli Parlimen tanpa perbahasan, bertanya soalan dan undian?
Dalam masa yang sama, kiranya Mahiaddin tidak dijatuhkan dalam waktu yang dekat ini, kelompok kluster kabinet yang lebih sayang jawatan daripada perjuangan tentu saja akan terus menimbulkan perkara-perkara yang mampu mewujudkan kekeliruan dan kecelaruan dalam UMNO.
Akhirnya, sementara Mahiaddin mampu bertahan lebih lama, UMNO pula terus berpecah dan berantakan.
Pilihan di tangan UMNO kini hanya satu – bersama penarikan sokongan yang telah sedia ada, MT wajar membuat ketetapan tambahan dengan segera atau sebelum 26 Julai mengumumkan perletakan jawatan semua Ahli Parlimennya dalam kerajaan.
Dengan kegagalan Mahiaddin yang berterusan, tiada sebab lagi untuk UMNO terus menongkat kerusi yang didudukinya.
Jika mahu menjatuhkannya, lakukan dengan sungguh-sungguh, bukan hangat-hangat tahi ayam.
Dengan membuat ketetapan Ahli Parlimen UMNO mesti meletak jawatan bagi mengakhiri era kerajaan gagal lagi menyusahkan rakyat ini, mereka yang setia dan sayang kepada perjuangan parti pasti tiada masalah untuk akur kepada arahan tersebut.
Hanya mereka yang lebih sayangkan jawatan dan setia kepada kedudukan saja akan memilih untuk mengingkarinya, seterusnya sedia untuk berdepan tindakan disiplin atau memilih menjadi katak menyertai Bersatu.
Dengan cara ini saja UMNO dapat membendung amalan ketidaksetiaan yang semakin parah di kalangan pemimpinnya di mana ratib mereka adalah untuk perut dan jawatan saja dalam kehidupan.
Memberi lebih banyak masa berlalu akan hanya mendedahkan UMNO kepada perpecahan berbanding mencapai matlamat menumbangkan Mahiaddin.
(ShahbudinHusin 13/07/2021)

3.9

7

votes
Article Rating
Kongsikan artikel ini


BELI KONTENA SIMPAN MAYAT SATU2NYA PENCAPAIAN TERBAIK KERAJAAN PN – PRESIDEN UMNO

Apa yang dikhuatiri akhirnya telah jadi kenyataan.
Apa yang telah mereka ramalkan telah pun berlaku.
Kes jangkitan harian Covid-19 di Malaysia sudah pun mencapai lima angka iaitu lebih 11,000.
Hujah peningkatan itu disebabkan proses saringan dipertingkat “not applicable”.
Faktanya sebanyak 870 kluster aktif telah direkodkan dengan ebih 96,000 kes jangkitan aktif.
Hampir 7,000 nyawa sudah terkorban akibat kegagalan mengawal pandemik.
Kadar R-naught iaitu kadar kebolehjangkitan kini mencapai 1.14.
Lebih tinggi berbanding R-naught 1.07 yang menyebabkan PKP dilaksanakan bermula 1 Jun.
Satu-satunya pencapaian terbaik kerajaan PN berjaya beli kontena untuk menyimpan mayat.
Sebenarnya kita tidak pasti pun sama ada itu wajar dianggap sebagai pencapaian.
Tetapi seperti biasa pendukung bunga dan jentera siber mereka berusaha memanipulasi fakta.
Jentera siber kata kes Covid-19 makin tinggi maka sebab itu Parlimen tidak boleh bersidang.
Faktanya sejak Parlimen tidak bersidang maka kes Covid-19 semakin tinggi dan tidak terkawal.
Pendukung bunga kata kes Covid-19 makin teruk maka sebab itu Perdana Menteri perlu dipertahan.
Walhal kes Covid-19 makin teruk cerminan kegagalan ketua kerajaan PN mengurus pandemik.
Pendukung bunga dan jentera siber upahan kata jangan main politik pada waktu pandemik.
AHMAD ZAHID HAMIDI
Presiden UMNO.

5

1

vote
Article Rating
Kongsikan artikel ini


MENTERI2 UMNO SOKONG MAHIADDIN HINA KEPUTUSAN MT

Pada 7 Julai lalu, mesyuarat MT UMNO membuat ketetapan menarik sokongan secara serta-merta terhadap Perdana Menteri, Mahiaddin Md Yasin.
Menurut apa yang dijelaskan oleh Presiden UMNO, Ahmad Zahid Hamidi dan Setiausaha Agung, Ahmad Maslan, keputusan tersebut dipersetujui oleh 50 daripada 56 ahli MT.
Begitu pun, daripada 50 yang setuju dengan penarikan sokongan itu, hanya 30 menyokong tanpa syarat, manakala 15 lagi menyokong secara bersyarat.
Dengan sokongan 50 daripada 56 ahli MT itu, bermakna ketetapan menarik sokongan terhadap Mahiaddin adalah keputusan yang kuat dan hampir mutlak daripada UMNO.
Sebab itu, bersama keputusan itu, Zahid Hamidi dalam kenyataan medianya kemudian turut menggesa Mahiaddin agar meletakkan jawatan bersandarkan 7 fakta kegagalan yang disenaraikan iaitu:-
1. Gagal menangani pandemik Covid-19.
2. Menyalahgunakan Ordinan Darurat.
3. Gagal mempertahankan sistem demokrasi Berparlimen.
4. Gagal menguruskan bantuan dan tuntutan rakyat.
5. Gagal memberi keyakinan dan kepercayaan kepada rakyat.
6. Gagal mengurus kestabilan politik dan ekonomi.
7. Memperkotak-katik titah Yang di-Pertuan Agong dan Raja-Raja Pemerintah.
Meskipun Mahiaddin tidak juga meletakkan jawatan berikutan ketetapan UMNO itu, walau daripada segi prinsip dan moralnya Perdana Menteri memang pun sudah hilang majoriti, tetapi rata-ratanya rakyat gembira dengan apa yang diputuskan.
Ia sekurang-kurangnya menunjukkan UMNO enggan terus bersekongkol dengan kegagalan Mahiaddin, sambil memberi bayangan mungkin ada sesuatu bakal berlaku dalam Sidang Parlimen selama lima hari bermula 26 Julai depan di sebalik tiadanya ketetapan MT perlunya Ahli Parlimen UMNO meletakkan jawatan daripada kerajaan.
Realitinya UMNO tidak boleh terus berlama-lama duduk dalam kerajaan PN di ketika sudah membuat ketetapan menarik sokongan terhadap Mahiaddin.
Di suatu masa yang munasabah, UMNO tiada pilihan selain mesti bertindak menjatuhkan Mahiaddin, sesuai dengan ketetapan menarik sokongan yang telah dibuat itu.
Kiranya UMNO terus berada dalam kerajaan sehingga pembubaran Parlimen, ia akan menyebabkannya turut terpalit dengan kegagalan PN dan Mahiaddin, seterusnya sukar untuk meyakinkan pengundi untuk memilih mereka dalam PRU15 akan datang.
Lagi pula, oleh kerana UMNO akan bertanding sebagai pembangkang untuk melawan Bersatu dan PN dalam PRU15 itu nanti, menarik diri daripada kerajaan pada saat-saat akhir hanya menyulitkan lagi keadaan.
Untuk itu, langkah yang terbaik ialah UMNO mesti bertindak menjatuhkan Mahiaddin lebih awal berasaskan tujuh kegagalan yang disenaraikan itu bagi tujuan memperlihatkan kepada pengundi bahawa UMNO adalah parti yang benar-benar pro dan ingin membela nasib rakyat.
Bagaimanapun, hanya seminggu selepas ketetapan menarik sokongan itu, menteri-menteri UMNO yang berada dalam kabinet telah menunjukkan perlakuan yang memalukan serta menghina keputusan MT sendiri.
Menteri-menteri UMNO yang sebahagiannya merupakan ahli MT dalam membuat keputusan menarik sokongan terhadap Mahiaddin, hari ini telah membuat ketetapan bersama seluruh anggota kabinet untuk terus menyokong kepimpinan Mahiaddin sebagai Perdana Menteri.
Pada 7 Julai, mereka menyokong menarik sokongan terhadap Mahiaddin, tetapi pada 14 Julai, membuat pula ketetapan menyokong penuh Mahiaddin?
Kegilaan apa semua ini, apa pendirian menteri-menteri daripada UMNO ini sebenarnya – menyokong keputusan parti yang memberi mereka peluang dipilih sebagai Ahli Parlimen atau ingin mempertahankan kepentingan peribadi sebagai menteri yang dipilih Mahiaddin?
Kalau dalam MT, ada yang memberi sokongan secara bersyarat, berkecuali dan tidak setuju dengan keputusan menarik sokongan terhadap Mahiaddin, kenapa menteri-menteri UMNO tidak berani berbuat demikian dalam kabinet?
Takut hilang jawatan menteri?
Tidakkah menteri-menteri UMNO sedar bahawa PH, Pejuang dan Warisan sudah mengumumkan penolakan mereka untuk bekerjasama dengan kerajaan pengkhianat PN sekiranya berlaku kelompongan sokongan yang dialami Mahiaddin?
Ia bermakna, jika pun menteri-menteri UMNO mengambil pendirian tidak menyokong atau berkecuali daripada menyokong Mahiaddin lantaran akur dengan keputusan parti yang sudah menetapkan penarikan sokongan, kedudukan mereka sebagai menteri tidak semudah itu untuk digugurkan kerana Mahiaddin tidak lagi mempunyai keupayaan untuk menarik Ahli Parlimen blok pembangkang untuk menggantikannya.
Malah jika kedudukan mereka sebagai menteri digugurkan, ia boleh pula disusuli dengan UMNO membuat keputusan rasmi keluar daripada kerajaan dengan serta-merta.
Ia akhirnya lebih mungkin membuatkan Mahiaddin dijatuhkan dengan lebih cepat yang bermakna telah dapat memenuhi kehendak yang diinginkan oleh UMNO sendiri.
Malangnya, disebabkan menteri-menteri UMNO yang perlakuan mereka, bak kata orang Melaka – jenis hawau punya pemimpin – hanya tahu memikir tentang jawatan dalam kerajaan sambil ingin membolot segala kemewahan yang datang bersamanya, bukan membela rakyat yang sedang sengsara dengan kegagalan PN, Mahiaddin terus diberi keselesaan kekal sebagai Perdana Menteri.
Menteri-menteri UMNO itu bukan saja menghina keputusan parti, menghina ahli akar umbi yang sebulatnya menolak Mahiaddin, Bersatu dan PN, malah menghina moral mereka sendiri sebagai pemimpin yang selalu berbuih mulut dengan ucapan berjuang untuk rakyat.
Memberi sokongan kepada Mahiaddin sebelum MT membuat keputusan menarik sokongan mungkin boleh diterima, tetapi memang haprak nilainya jika terus memberi setelah UMNO ada keputusan untuk menjatuhkan Perdana Menteri.
Demi untuk mempertahankan keselesan hidup sebagai menteri, pemimpin UMNO sebetulnya tak kisah pun mengambil makanan di atas tapak tangan musuh untuk disuap ke mulut mereka.
Pemimpin dengan moral sebegini, sedarlah wahai rakyat dan ahli UMNO akar umbi sekalian, berapa sen sebenarnya nilai untuk membela rakyat ada dalam hati mereka?
(ShahbudinHusin 14/07/2021)

4.3

6

votes
Article Rating
Kongsikan artikel ini


APAKAH KESUSAHAN RAKYAT HANYA BAHAN JENAKA BUAT MAHIADDIN?

Saya telah melihat satu rakaman yang tular mengaitkan Perdana Menteri Malaysia, Tan Sri Mahiaddin Yassin yang mempersenda inisiatif #BenderaPutih rakyat pada majlis Pelancaran Bakul Makanan Prihatin Negara.
Dalam rakaman tersebut jelas beliau berkata “Tak payah naik bendera putih ke, bendera hitam ke. Nak naik bendera biru takpe.” diiringi gelak ketawa.
Bendera putih yang dimaksudkan beliau adalah kempen rakyat dalam membantu sesama rakyat yang terdesak memerlukan bantuan selepas kerajaan gagal membela kebajikan rakyat. Bendera putih merupakan simbolik gerakan berkenaan.
Dalam kempen ini bukan sahaja bakul makanan, malah ada yang memerlukan susu kanak-kanak, lampin pakai buang dan sebagainya. Inisiatif ini digerakkan berikutan peningkatan kes bunuh diri akibat tekanan kerana kehilangan punca pendapatan.
Mereka yang memerlukan bantuan diminta untuk mrngibarkan bendera putih agar jiran tetangga dapat bantu.
Bendera hitam yang dimaksudkan beliau juga adalah gerakan rakyat sebagai simbol protes rakyat terhadap kegagalan kerajaan menangani wabak Covid-19 dan kegagalan menjaga kebajikan rakyat. Manakala bendera biru yang beliau maksudkan adalah bendera Perikatan Nasional.
Adakah kesusahan rakyat hari ini hanya bahan jenaka buat Perdana Menteri? Adakah inisiatif rakyat yang prihatin terhadap rakyat ini hanya bahan jenaka buat beliau?
Di peringkat Angkatan Muda Keadilan (AMK) sehingga hari ini kami masih menerima banyak permohonan bantuan dalam #KempenBenderaPutih AMK. Bantuan yang dimohon tidak hanya bakul makanan malah keperluan lain.
Jika rakyat tidak mengibarkan bendera putih kerana terdesak memerlukan bantuan, adakah kerajaan akan bantu?
AMK juga turut bersolidariti dengan kempen ini dan menggerakkan jentera di seluruh negara membantu mereka yang memerlukan.
Kerajaan hari ini dilihat tidak peka terhadap bebanan yang rakyat hadapi sehingga ada yang mengambil jalan pintas dengan ‘membunuh diri’.
Pemimpin negara bukan hanya tidak menyokong inisiatif rakyat ini malah mempersenda gerakan ini sedangkan punca gerakan ini tercetus adapah kegagalan kerajaan itu sendiri.
Adakah ini kerajaan yang rakyat ingin beri amanah menjaga rakyat untuk 10 atau 20 tahun akan datang?
AKMAL NASIR
Ketua AMK/Ahli Parlimen Johor Bahru.

4.9

8

votes
Article Rating
Kongsikan artikel ini